text:
तीन
ऊं च-नीच नाटक खेलइया, साज-बाज जमइया लीम तुलसी गांव के लइका सियान सबके दुख परागे । डाक्टर साहब लीमतुलसी गांव म आइन । अतेक बड़ मनखे के पांव गांव म परिस । धन्न हे भाग । सबो झन सहरावंय रघोत्तम महराज ल ।
डाक्टर साहब के भासन ल बेलबेलहा मंसाराम हा घोख डारिस । मंसाराम गांव भर म कोदई मेहला कहाथे । मलक मलक के रेंगथे । नारी परानी मन अस हाथ ल लमा के गोठियाथे । अपन भौजी मन सो पोलखा मांग के पहिर लेथे । अउ नाचा म जो कुदल्ला मारथे के का पूछना हे । मंसाराम से रहे न जाय । रजवा तेली के चौरा म बइठे राहंय दूसर दिन दू चार बाटुर मनखे । मंसाराम अइस अउ फटकारिस भासन- “जइसे गांधी महात्मा किहिस सुन्दर लाल जी मोर गुरू ये । मोर ले आगू ले करत हे हरिजन उद्धार । तइसने मैं खूबचंद बघेल काहत हंव रघोत्तम महराज लीमतुलसी वाला मोर गुरू ये । धन्न हे ये गांव ।”
भासन राहय डॉ. खूबचंद बघेल के । मेहला मंसाराम जस के तस सुना दिस । गजब हासिन सब । तब मंसाराम किहिस- मोला तुम नाचन नई देव न । फेर अंगरेज ल नचइया बबा खूबचंद कहि के गे हे । देस जल्दी आजाद होवइया हे रे बाबू । आजाद हो ही तहां बस नाचना कूदना खुसी मनाना हे । मैं तो भइया जोंग के राखे हंव अजादी अइस ते मोर नाचे के पारी जमिस ।
बिसाहू किहिस- अरे मंसाराम, सदा के रीत ये रे । अजादी बर गांधी बबा, सुभाष बोस, भगत सिंग, चंद्रशेखर आजाद के जोगदान तो सुनबे करत हन । अउ कतको लाखन लाखन मनखे बतरकिरी अस झपागें मर खपगें । ऊं कर नाव नई जान पाबो । इतिहास म इनकर नाव नई राहय । फेर बाबू रे तोर बात सोरा आना । सदा सदा के रीत ये । मरही खपहीं पुरूषार्थं वाला मन अउ नाचहीं कूदहीं कोदई मेहला । तुंहरे अस के तो
दिन बहुरही रे बाबू । मेहला मन लिही मजा अजादी के ।
सब हांस दिन । मंसाराम किहिस - त गाना बने हे बिसाहू मंडल पुरूसारथ वाला मरव,
मेहला मन धरव बिसाहू खिसियागे । किहिस - हव, ये बुजा हा धरे बर मरत हे । रहि गेस रे मेहला । का खा के हमर भौजी हा तोला बियइस होही रे मंसाराम ।
अतका ल सुनिस ते मंसाराम हाथ ल मलकावत रेंगते रेंगत कहि दिस - तंय जानबे का खवाय रेहे तेला । मैं का जानहूं निपोर के ।
लीमतुलसी का छत्तीसगढ़ के सबो गांव गोड़हर में कका भतीजा के गारी गल्ला के चलागन हे । ये ला ओ देवत हे वोला ये । ओकर झेल ल ये साहत हे येकर ल ओ । का करतिस विचारा मंसाराम हा कतको कका मन तो अउ लमियाथें । किथे - मसाराम, तोर दाई ल अबड़ भुसड़ी चाबिस होही रे तब तंय होय होबे रे बाबू । तभे मंसाराम नाव हे । मंसाराम खुखुवा जथे । देथे तहां ससन भर गारी - रोगहा हो, हमरेच दाई दिखथे । तुंहर दाई मन बिन चाबे कोकमे रहि गिस होही तंुहला पेट में । तुहर चौपट होय ।
सब मजा लेथें । कुड़कथें तऊ न ल तो कुड़काय जाथे । लीमतुलसी म अकेल्ला मंसाराम ल नई कुड़कावंय । बिसाहू मंडल के दाई सियान हो गे हे । उहू ल कुड़का देथें । ओकर नाव बाढ़ गे हे कनफड़ी । टीपा भर ल बजा दे तहां देख डोकरी के गारी । जउन सात पुरखा म पानी रितोथे के कान के सबो किरा झर्रा देथे टीपा बजइया के । लीमतुलसी गांव म कोनो ठट्ठा मजाक म रीस नई करंय । अंकलहा अऊ बिसाहू नता में भाई-भाई ये । एक दारी गजब टिमाली लगइस बिसाहू हा । अंकलहा के बरे बिहाइ ल आय अठोरिया होय राहय । बिसाहू पहिर लिस लुगरा अउ पहुंच गे अंकलहा घर गरूवारी के बेर । अंकलहा गरूआ बछरू ल बांधत राहय ।
बिसाहू नता म बड़ेे भाई । अंकलहा छोटे भाई । संग मे राहय रतीराम । किहिस - अंकलहा भैया भऊ जी के गांव जामगांव के सगा ये गा । भौजी के फूफू लाग अंव किथे । बिसाहू कलेचुप बइठ गे । अंकलहा के बाई निकलिस लोटा म पानी धर के पांव परे बर । अब बिसाहू पचधुच्चा घुंचे लगिस । अंकलहा के बाई लोटा धरे आगू आवय । डौकी के भेष धरे बिसाहू घुंचय । गजब देरी होगे त चिमनी के अंजोर म अंकलहा देख पारिस । जो थपड़ी पीट के हांसिस अंकलहा । अंकलहा किहिस - तोर फूफू नोहय जगेसरी । ये हा मोर बड़े भाई बिसाहू ये । ठगे बर आये हे । आय के ला तो आ गे बपुरा ह । अब भाइ बोहो करा पांव कस परावय । ले देख । जो भागिस बिसाहू उहां ले । आज बीस बछर होगे बात ला । अंकलहा के बाई अपन बेटा संतू ल किथे - संतराम, जा मोर जामगांव वाली फूफू ल दे दे बेटा ।
सुन के बिसाहू - हांसथे । अउ किथे - का बहू, तइहा के ठट्ठा ल आज ले घरे बइठे हव । लइका मन सो झन कहे करव भाई ।
अंकलहा के बाई किथे - बाप मन करनी करे हव तेला तुंहर बेटा मन जानही तव तो बनही । अंकलहा समझाथे - देखो जी बिसाहू भाई आगू कतेक सहन सक्ती राहय । ठट्ठा मजाक रहय । सहन-सहावन । तेला लइका मन ल जानना चाही । अब तो रे काहत थपराहे । समे खराब हे । संतराम खलखला के हांसथे अउ पांव परके किथे - बड़े ददा, एक घांव अउ लुगरा पहिर के देखाते ग ।
ओकर पीठ म एक मुटका मार के बिसाहू किथे - वाह रे टुरा एक हाथ खीरा के नौ हाथ बीजा आच रे बाबू । कर ले ठट्ठा । तोर टूरी होही न तब आहूं रे भेष बदल के ।
बिसाहू के बात ताय । सब हांस पारथें । संतू तो लइका पन ले बिसाहू बड़ा संग हिले हे ।
अब संतू अउ बिसाहू के बेटा सभाराम के गजब जमथे । जइसे अंकलहा अउ बिसाहू के जमथे तइसने संतू अउ दूनों झन के नाव घलो
धरे हे बिसाहू मंडल ह। बिसाहू नाव धरेे म नाम कमाय हे । आधा गांव के लइका मन के नाव बिसाहू धरे हे ।
अंकलहा जब अपन पंथी दल बर मांदर बिसा के लानिस अउ पहली घांव पंथी नाचिस त गुरू बाबा घासीदास के महिमा के गीत गइस ...
मोर फूटे करम आज जागे हो जोगी,
मोर अंगना म आके बिराजो न ।
गजब सुघ्घर गीत । येती नचकहार मन घर नई पहंुचिन ओती अंकलहा घर बाबू अंवतरगे ।
बिसाहू किहिस - अंकलहा संत गुरू बाबा घासीदास जी के महिमा के गीद गायस तैं बाबू अंवतरे हे वोकर नाव रिही संतराम । मजा म हम कहिबो संतू ।
भला बिसाहू के बात अंकलहा कहां काट सकत हे । होते साठ नाव धरागे संतराम । सभाराम नाम के घलो किस्सा हे । गांधी महात्मा आय रिहिस रइपुर म । बइला गाड़ी फांद के बड़े गौंटिया अऊ घनाराम संग बिसाहू घलो रइपुर गीस । बिसाहू अस बड़ेे गाड़ीवान अतराप म नइये । घनाराम तो किथे घलाक के भारत देस के गाड़ी हंकइया महात्मा गांधी अउ हमर लीमतुलसी के गाड़ी हंकइया बिसाहूराम । त गाड़ी बइला फंदइस । घोल - घोला बंधाय बइला उड़ियागे रइपुर बर । बड़ जनिक सभा होइस गांधी बबा के । ऊ हां ले अइस बिसाहू त सुनिस के ओकर घर बाबू अवतरे हे । ले गाड़ी ले चौपा कूद के नाव राख दिस बिसाहू ह सभाराम । सभा म गेंव बाबू अंवतरिस तेकर सेती नाव धरागे सभाराम । त संतराम अउ सभाराम के बड़ मितानी बाढ़त जाय ।
जुलूस मं संतराम सियानमन संग नारा लगावय अपन संगवारी सभाराम संग । बात ढिले के पहली बइठका म दूनो मितान ल देख के रघोत्तम महराज कहि दय देखो भाई संतन के सभा अउ सभा भर के संत... सब हांस परय सभा अउ संतू लजा जय ।
संतराम, सभा अउ समेलाल कब बाढ़ गें । कब बिहाव करे के लइक होगंे गमें नई मिलिस महराज... । बिसाहू कहिस ।
एक हफ्ता नई दिखे महराज कहां चल दे रहेव । अपने दुधरा मेड़ेसरा चल दे रेहेब का । बतायेव नही भई । महराज किहिस - मय रइपुर गे रेहेंव जी । मोर बर लीमतुलसी हा मेड़ेसरा ये । रइपुर गेंव गुरूजी के बुलौवा मं । उहां बाड़ा हे गुरू अगमदास जी के । खड़ुवा वाले गुरू अगमदास जी । देस के अजादी के लड़ई म गुरूजी अऊ मिनीमाता के गजब जोगदान हे । सब आजादी के सिपाही उंकरे घर राहंय । आंवय जांय । गुरूजी अगमदास जी ल सब मानथें । अंकलहा किहिस - महाराज महूं जाय रितेंव, मोर सुरता नई करेव ।
लंघिहात जाय बर परगे अंकलहा । कांकेर जाना परिस । गुरूजी के हुकुम रिहिस । काबर महाराज ? बिसाहू पूछिस । महाराज कहिस - सब बताहूं सुनहू ते कुदे ल धर लुहू । घर म जाके घरो घर खीर रांधे बर कहि दव । तब आवव ।
वा जब बताही महाराज तक सनने सुनन बताथे जी - घनाराम किहिस । अंकलहा फेर पूछिस-गूरू अगम दास जी तो खड़ुवा म रथे महराज कहां कांकेर के बात करथव । ले गुरूजी हा छत्तीसगढ़ ले अलख जगावत आसाम गिस । देसभर म घूमिस । असाम म तो भेट होइस हमर मिनी माता जी से । उही आज हमर गुरूवइन दाई हे । देसभर म घुमइया ज्ञान बगरइय्या गुरूजी का खंड़वा म बैइठे रिथे अंकलहा । बिसाहू कहिस - बिसकुटक म हमला हलाकान कर डरे महराज । जल्दी बता न ग । आगू का होइस । महराज किहिस - बात अइसन ये बिसाहू के दुर्ग कोंदल गांव हे - कांकेर मेर । उहें जनमिस इन्दरू केंवट । गांधी जी के जबर चेला । दुरूग म गांधी जी अइस त इन्दरू केंवट दुरूग अइस रेंगते रेंगत । गावत बजावत । उही हा गुरू अगमदास जी ल बलाय रिहिस । सनमान करे बर ।
घनाराम ल अब थोर थोर गम मिलिए । किहिस - त उही सनमान
के कारबार में आप गे रेहेव महराज । हव - महराज किहिस । का होइस उहां ग - बिसनू तिखारिस । महराज बतइस - उहां आदिवासी नेता कंगला मांझी अपन सिपाही लेके पहुंचिस । देखनी होगे । जिहां देखते उहें मनखे । जंगल म होइस जी सभा । एक ठन आमा के पेड़ हे जंगल म । ओला झंडा आमा केहे जेथे । नदी के तीर म हे पेड़ ह । उहां लगिस मेला । उहें गुरूजी के सब सनमान करिन । छत्तीसगढ़ भर के सब बड़े नेता पहुँचे रिहिन । कतेक झन के नाम बतावंव । फेर ये बतावव के तुमन काबर जुरियाय रेहेव । पहली तुम बतावंव । तब आगू के बात मय लमाहूं ।
तंय बता घनाराम मंडल । बिसाहू ह थोरे खाय बहुते डकारे वाला ये । जल्दी नई सकेलय बात ला तंय बता काबर सकलाय हव ।
सियान मन रघोत्तम महराज ल किहिन । अऊ पूछिन
सबो लइका सियान जुरियाय राहंय । महराज ल किहिन - “बिहाव मंड़ाय चाहत हन महराज । तंुहर आसिरबाद चाही भाई ।” महराज किहिस - “देखो जी, बिहाव करहूं थोरूक रूक के । बड़े खुसखबरी सुनव । हमर देस अब आजाद होगे । हम बन गेन राजा । हमर राज चलही । हम चलाबो जुरमिल के देस ला ।”
बक्खागें तीनों संगी । गांव भर म खभर फइल गे । जंगल म ढिलाय आगी अस बगर गे ये खबर, के हम होगेंन राजा । देस अजाद होगे ।
लीमतुलसी, ढाबा, चेटुवा, गोढ़ी के सियान सकलइन । संझौली बेरा बइठका होइस । रघोत्तम महराज बतइस के देस तो होगे अजाद फेर दू कुटा होगे ।
काबर ? कंडरका गांव के सजर अली पूछिस ।
रघोत्तम महराज किहिस - अइसन बात ये सजर । तंुहर सगा मन अलग देस बर झगरा मता दिन । का करय गांधी बबा । किहिस मोर लास उपर बनही पाकिस्तान ह । फेर मानय तब । जिदिया गंे । अब पाकिस्तान तंुहर बर अउ भारत देस हमर बर ।
सजर के संग म रजब अली, सत्तार मियां, बसारद खान सबो
कंडरका वाला मन अकबका गंे । पीर अली सियान राहय सब ले । पूछिस - “महराज, का बतावत हव भाई । हमर तुंहर ये कहां ले आवत हे । हमर तुंहर दुनों के तो एक लड़ाई, एक देस, एके मितान, एके दुस्मन । याहा का बतावत हव महराज । गजब दुख लागे अस करत हे हमला भई ।”
नंदौरी गांव के भीखम गौंटिया उठिस । किहिस - “देखो जी, हम उही बात बर सकलाय हन । रघोत्तम महराज बलाय हे हमला । देस अजाद होगे । येला अजाद करे बर हिन्दू, मुस्लिम, सिक्ख, इसाई सब झन गजब लड़िन । मिल जुर के ।”
ईश्वर अल्ला तेरा नाम,
सबको सन्मति दे भगवान ।
गांधी जी के मन के गीत ये । “त तुंहला डर्राय के बात नोहय, बात ल बताही महराज ह ।”
रघोत्तम महराज बतइस । देखव भाई । अतराप म एक दू गांव म दू चार घर के मुसलमान हें । इसाई कोनों गांव म हे कोनो कोनो म नई ये । डोंगरगढ़ , रइपुर, राजनांदगांव जाथन त सिक्ख भाई मन दिखथें । बड़े जान पागा बांथे रथें । मारवाड़ी मन लपेट के ठिल्ला बांधथें, सिक्ख मन चमाचम । कटार अरोथंे । त ये सब झन जऊ न भारत माता के बेटा ये ते मन मिल जुल के अजाद करिन देस ल । अब का करे जाय । बनत ल अंगरेज नई देख सकिन । भागे के दिन तो दिख गे उनला त झगरा मतवा दिन । हिन्दू मुसलमान के झगरा । तुंहला पता नइए । कलकत्ता म जउन मारकाट, भोंगी के भोगा होय हे । हाहाकार मच गे । येती के मनखे ओती । ओती के मनखे ऐती पाकिस्तान म हिन्दू गजब हें भारत में मुसलमान बहुत हे । नानकुन बात ये ग । देवारी दसराहा म घर ल लीपे पोते बर समान ल टारथन ता जीव आधा हो जथे । त देस म बसे मनखे ल इहां उहां करब म का हाल होवत होही ।
फेर बात अइसने ये भइया । सब माड़गे बात ह । गांधी बबा के किरपा ले जवाहर लाल नेहरू बनगें हमर प्रधान मंत्री अउ जिन्ना बनिस
पाकिस्तान के मुखिया।
रजब अली किहिस - “महराज, तंुहर पाकिस्तान केहेव तउन बात ह हमर छाती म कटार अस खुसरगे ग । सदा दिन के तुम सियान । अइसे कइसे केहेव भाई ।
महराज किहिस - रजब भाई, मंय गलती कर पारेंव । पाप कर पारेंव, अइसन नई कहना रिहिस । हमर सबके भारत देस । तुम भारत के बेटा, हम भारत के लइका । मुंह ताय भई । चल गे । फेर एक बात हे भई मंय केहेंव तुंहर सगा मन मांगिन। माने के इस्लाम के मनइया मन अलग देस चाही किहिन ।
पाकिस्तान देस चाही किहिन - मुसलमान नेता मन ।
रजब किहिस - “पंडित जी, इस्लाम म जोड़े अउ परेम करे के संदेस हे । हम जादा नई जानन भाई फेर हमर छत्तीसगढ़ म तो सबे झन एक दूसर के सगा होथन महराज । आप मन मोर सगा आव मंय आपके सगा । जऊ न दूसर देस बनाय के जिद्द करिन तेमन हमर सगा नोहंय महराज । जिंकर संग रहिके हम जीबो अउ जिंकर खांद म चढ़ के जाबों तेन हमर सगा महराज । हमला दुवाभेवा ये समय अच्छा नइ लागिस भाई, माफी देबे भाई । अब कभू अइसन बात नई निकर सकय मंुह ले ।”
अजादी मिल गे हमला । अब नई राहन लांघन भूखन । हमर हर पेट बर पानी पसिया अउ हर हाथ ल काम मिलही । अपन राज आगे ।
अभी चरबत्ता चलते रिहिस, तइसने म आगे समेलाल अउ ऊं कर संगी साथी । समेंलाल ल देख के महराज हुकु म दीस - “समें, बने समे आये बाबू । ले फेर घर जायके पहिली एक ठन गीत सुना डार ।”
रामेलाला अपन संगी मन संग खड़ा होगे, अऊ सुनइस गीत - गली गली, खोर खोर म उडत हे गांधी के नाव, गांधी बबा बड़ परतापी,
धन धन ओकर छाती ।
बिना गोला बारूद भगाइस,
गोरा अंगरेज उत्पाती ।
भारत मां के मान बढ़ा के बन गेइस भगवान,
गली गली खोर खोर म उड़त हे गांधी के नाम ।
गीत सुनके सब झन गजब संहरइन अऊ गांधी जी के जय बोला के अपन अपन घर डाहर निकरिन ।
महराज के संगे संग घनाराम मंडल चल दिस महराज बांड़ा । महराज किहिस- का बात ये मंडल, थोरूक फिकिर अस करत हव तइसे दिखथे ।
घनाराम बतइस - “महराज, आप तो सब जानते हव । समेलाल के बिहाव करना हे । पढ़ लिख डारिस । नार्मल इस्कूल ले निकल गे । अब मास्टर तो बनबे करही, फेर एक बात अउ हे महराज, समे के संगे संग मोर बड़े भाई के बेटवा नाथू के बिहाव करना हे । भाई गुजर गे । नाथू हे नगर जोत्ता । दू एक जगा गेंव त सगा मन किथें नाथू बर टूरी देबो त तोर बेटी धनेसरी ल बहू बनावो । माने के गुंरावट म बिहाव मड़ाबो किथें महराज । बड़ संसों म पर गेंव । नाथू बर बहू तभे आही जब बो घर म मैं बेटी देहूं । मरना ताय । बड़हर घर घलो नई जांव । अपने अस मंडल घर गेंव तेमा याहा तरा तना-नना ।” महराज किहिस - “देखो जी, सब समे-समे के बात । सगा, जात-पात सब हमरे खेल ये । गरीब के गरीब सगा । बड़हर के बड़हर । मैं तंुहर गांव के रघोत्तम महराज, तंुहर मंदिर के पुजेरी । बाम्हन तांव फेर सौ गाड़ा के जोतनदार बाम्हन घर टूरी मांगें बर नई जा सकंव । जाहूं अपने साही हमजोली बाम्हन घर । दानी के बिहाव महू ल मड़ाना हे । पढ़-लिख के उहूं ह तियार हे । त आज छत्तीसगढ़ म गुंरावट होत हे बेटा के बिहाव जमाय बर । मैं कहात हंव ग काली इही टूरा मन सब पढ़ही । आगू निकल जाही । त देखबे, टूरी वाला मन हाथ जोरे जोरे आंही । अउ तब टूरी के बिहाव म आही अड़चन तब टूरा देके बेटी बर दामाद खोजहीं । इही दानी अउ समेलाल मन । जादा दिन नई लागय । दिन पलटत कतेक समे लागथे । आज टूरी के किस्मत हे काली टूरा के
मान बाढ़ही । इही तो समे चक्र ये । घाम हे फेर छांव हे । काली तपत रिहिन अंगरेज । उनकर राज म सुरूज नई बुड़त रिहिस । अतेक देस मा राज रिहिस के कहूंू न कहूं सुरूज उवे राहय । देखेे कइसे दू पकती के सनडइया काड़ी अस लउठी धरइया हमर गांधी महत्मा का कर दिस । बुड़गे अंगरेजन के सुरूज । अब नवा सुरूज उ गे । ये हा अजाद भारत के सुरूज नारायण ये जी । धन्न हे हमर भाग जऊ न जीते जी अपन देस अउ धरती ल अजाद होवत देख सकेन ।”


c: text/html

text:
मनखे के हाथ ले जब आस के पतवार ह छूट जाथे त हैयरान होके सोचथे, के मोर जिनगी ह अबिरथा हे। कहुं में जनम लेके मर खप जातेंव त कतेक बने होतिस। फेर अइसन गोठ ह उही मन सोचथें, जिन्खर उप्पर गिरस्थी के बोझा ह नइ रहय। जेखर मूंड़ी मां ए बोझ ह धरे हावय ओह ए भार ले दबते जाथे। फेर अपन मन के गोठ ल कोनों ले नइच कहय। मंगलू के इही हाल रहय। मरतिस काय नहि करतिस। रोजी के फेर मां भटकत रहय।
केतकी मेंर बांचे रुपिया रहय। उही ले तंगी कर कर के घर के खर्चा ल चलावय। मंगलू ह रोजेच केतकी ल बोध करावय के आज कोनों बूता ह मिलबे करही। अउ संझा आवय त बिहिनया के उच्छाह ह सिकुर जावय। कहुं भगवान ओला गरीबी ले उबारतिस। त उहू समझे पातिस के जिनगी काला कइथें।
मोंगरा के गजामूंग ल घला आरो मिलिस के मोंगरा के भइया के घर ह लीलाम होगे हावय। अइसन दुख मां मोंगरा ल धीरज बंधाय ल गांव भर ले एक उही आइस। ‘काय करत हवस ओ मोंगरा ?’
कुछु नई ओ, कइसनों करके ये दुख के दिन ल बुलियारत हवंव। नइ जानवं कब ये दुख ह हमन ल छोड़ही।
मोहूला गजब दुख लागथे ओ। ये गोंटिया के आंखी ह फुटगे रहिस का। भइया उप्पर अतेक दिन ले दुख के बादर ह छाय हे, उहू ल त दिखथे। फेर काबर ओह भइया के घर ल लीलाम करा दिस?
कोनो के दोस नइए ओ बहिनी। हमर मन के करम ह फुटहा हे, त देखइया के काय दोस ?
भांटो ह कइसे हे ओ ?
ओखरो मन के बात ल कोनों नइ जानय ओ। काय करथे समझ नइ परय। फेर ओह चोरहा धन्धा ल छोड़ दिस इही समझ मां आथे।
तैं ह भोरहा मां झन रहिबे। ओर-सोर लेत रहेकर। परन दिन ठेठवार के डउकी ह कहत रिहिस, के भांटो ले ठेठवार ह चरस बिसाय रिहिस। सिरतोन हे लबारी एलामें नइ जानवं। फेर सजग रइबे।
ओह त किरिया खाय हवै के फेर कभू ए चोरहा काम ल नइच करहूं कइके।
डउका जात के काय भरोसा ओ, कइथे कुछु अउ, करहीं मनके। तोला भुलवार दिस हे ओ, भांटो हा।
सोहागी के बात सही के झूठ मोंगरा ह नइ गुने सकिस। ओह अपने मन के बात ल सोचे सकिस। परतीत हा ओला पोटार लिस ओरी मां। फेर अपन मनखे ले पुछे के बल ह नइ रहय। मोंगरा ह सहीं बात ल जाने बर सजग होगे रहय।

robotstxt: allowed

filter: keep


text:
ईशु मसीह कोन हवय?
प्रश्न: ईशु मसीह कोन हवय?
उत्तर: "का परमेश्वर के अस्तित्व हावय?" ऐ प्रश्न के उल्टा कि ईशु बहुत कम मनखे मन ले ये प्रश्न करिस हे कि का येशु मसीह के कोई अस्तित्व रहीस ? येहर सामान्य रूप ले स्वीकार करे जात हवे कि ईशु सिरतोन म एकठन मनखे रहीस जे हर लगभग २००० बरस पहिली इस्राएल के भुय्या के ऊपर म रेंगे बुले रहीस | बाद – बिबाद तबे चालू होईस हे जबे ईशु के पूरा पहिचान के बिसय म बिचार होवत हावय | लगभग हर एकठन मुख्य धरम ऐ गियान देत हावय कि ईशु एक पैगम्बर, या एक सुघर गुरु, या एक धरम के मनइय्या मनखे रहीस | समसिया ये हावय कि, बाइबिल हमला बतात हवे कि ईशु अनन्तता ले ही एक भविष्यवक्ता, एक सुघर गुरु, या धरम के मनइय्या मनखे ले कहीं ज्यादा बढ़कर रहीस।
सी एस लुइस अपनी पुस्तक मियर क्रिश्चियानिटी (केवलमात्र मसीहियत) म ऐ लिखथे हे, मय ईहा पर कोई का भी वो वास्तविक मूरखता पुरन गोठ ल गोठियाय ले रोके के परयास कर रहे हव जेकर बर लोग अक्सर ओकर (ईशु मसीह के ) बारे म कहत हावय | मय ईशु क एक महान नैतिक गुरु के रूप म गरहन करे ल तैयार हव, परन्तु मय ओकर परमेश्वर होय के दावा का मान नई सकव | येहर एक अईसे गोठ हे जेन हमका नई कहना चाही | एक मनखे जेन केवल एक मनखे रहीस अऊ ये परकार के गोठ गोठियात रहीस जैइसे ईशु हर कहू एक महान नैतिक गुरु नई हो सकथे | ओहर तो एक बईहा मनखे होही – ओ स्तर मा कोनो मन कहे के ओहर एक सरे वाले अंडा हवय – या फेर ओहर नरक के भुत हो सकत हवे | आपला अपन चुनाव करे बर चाही | या तो ये मनखे, जेन परमेश्वर के बेटा रहीस अऊ हवय, या फेर कोनो बईहा या कुछु अऊ एकर ले भी जादा बुरा मनखे | आप मुरखता बर का ओला चुप करा सकत हावव, ओकर ऊपर थूक सकत हावय अऊ दुष्टआत्मा के रूप म ओला मार सकत हव, या ओकर गोड तरी गिरके ओला प्रभु अऊ परमेश्वर बोल सकत हा | परंतु हमला कभो भी किरपा ले भरे हुए मूरखता के साथ ये नियाय नहीं लेबर चाही कि ओ एक महान गुरु रहीस | ओहर ऐ बिकल्प ला हमर बर खुल्ल्ला छोड़ दे हवय | ओकर अईसे कोनो मरजी नई रहीस |
ऐकर ले, ईशु हर अपन ले कोन होय के दावा करिस ? बाइबिल का कहत हे ओ कोन रहीस ? सेबल पहिली, यूहन्ना 10:30 म ईशु के बचन कोती देखत हावन, "मय अऊ पिता एकेच हन।" पहिली देखे म, ऐ परमेश्वर होय के दावा के रूप म परतीत नई होवय | परन फेर ले, ओकर कहे पर यहूदीमन के परतिक्रिया क देखी, "यहूदी मन हर ओला जवाब दिहिस, कि भल काम करे के कारन हमन ओला पथरा मा फेक के नई मारेन परन्तु परमेश्वर के निंदा करे के कारन; अऊ एकर बर कि तय मनखे होय के अपन आप ल परमेश्वर बतात हावस" (यूहन्ना 10:33)। यहूदी मन हर ईशु के बचन ला परमेश्वर होय के दावा संमझे रहीस | आघू आय वाला आयत म येशु हर यहूदी मन क सुधारे बर कभो भी ये नई कहिस, "मय हर परमेश्वर होए के दावा नई करे रहेव ।" ऐ संकेत देथे कि ईशु हर ये घोषना करथे कि "मय अऊ पिता एक हवन " (यूहन्ना 10:30) सिरतोन म कहत रहीस कि ओहर परमेश्वर हावय ।
यूहन्ना 8:58 एक अऊ उदाहरण हावय: ईशु हर कहिस, "मय तुमन से सिरतोन कहत हव कि एकर पहिली कि अब्राहम पैदा होईस, मय हव ! " एक पइत फेर, परतिक्रिया म, यहूदी मन पथरा ल उठा के ईशु क मारे के कोशिश करिस (यूहन्ना 8:59)। ईशु हर अपन पहिचान के घोषना "मय हव" कइके देहिस ओ जुन्ना नियम म परमेश्वर के नाम क सीधा तौर म लागु होत रहीस (निगर्मन 3:14)। यहूदीमन फेर ले ईशु क काबर पथरा म फेक के मारना चाहत रहीस यदि ओहर अईसे कुछु नई कहे रहीस, माने, परमेश्वर होय के दावा?
यूहन्ना 1:1 कहत हावय कि "बचन परमेश्वर रहीस।" यूहन्ना 1:14 कहत हावय कि "बचन देवधारी होइस।" ऐहर स्पष्टता ले संकेत देत हावय कि येशु देव के रूप म परमेश्वर हावय | शिष्य थोमा ईशु के सम्बन्ध म कहत हावय कि, "हे मोर प्रभु, हे मोर परमेश्वर" (यूहन्ना 20:28)। ईशु हर ओला नई सुधारिस | प्रेरित पौलुस ओकर ऐ रूप म बरनन करत हावय कि, "...अपन महान परमेश्वर अऊ मुक्ति देवईया ईशु मसीह" (तीतुस 2:13)। प्रेरित पतरस घलऊ अइसने कहत हावय कि, "... हमर परमेश्वर अऊ मुक्ति देवईया ईशु मसीह" (2पतरस 1:1)। पिता परमेश्वर घलऊ ईशु के पूर्ण पहिचान के गवाह हावय, "परन्तु बेटा ले कहत हावय कि "हे परमेश्वर,तोर सिहासन जुग जुग तक रही, तोर राज के नियाय क राजदण्ड |" जुन्ना नियम म मसीह के परति भविष्यवाणीयाँ ओकर ईश्वरत्व के घोषना करत हावय कि, "कबर के हमर बर एक बेटा दिए गईस; अऊ प्रभुता ओकर काँधे म होही, अऊ ओकर नाव अद्भुत युक्ति करेवाला पराक्रमी परमेश्वर, अनंतकाल के पिता, अऊ शांति के राजकुमार रखे जाही" (यशायाह 9:6)।
एकर बर, जईसे कि सी एस लुईस ने दलील दिस हावय, कि ईशु क एक अच्छा गुरु के रूप म मानना कोई बिकल्प नई हावय | ईशु हर स्पष्ट रूप ले अऊ परमेश्वर होय ले मना नई किये जाय बाला दावा का करिस हावय | एकर बर ओहर परमेश्वर नई ह हावय, तव फेर ओहर लबरा हावय, अऊ एकरेले एक पैगम्बर; अच्छा गुरु, या धरम के मनइया मनखे नई हावय | ईशु के बचन के बियाख्या करे के कोशिस करके, आधुनिक बिद्वान ये दावा करत हावय कि "वास्तविक ऐतिहासिक ईशु" हर ओ बहुत बात ल नई कहे हावय जेला बाइबिल म ओहर कहे हावय | परमेश्वर के बचन के संग बहस करे बाला हमन कोन होत हन कि ईशु हर कहिस कि का नई कहिस ? कईसे कोई "बिद्वान" जेन ईशु ले दो हजार बरस बाद आईस म ऐसा उत्तम बोध ओकर आलावा जेन ओकर साथ रहीस, जेमन ओकर सेवा करिस अऊ खुदे ईशु ले गियान पईस हावय कईसे हो सकत हावय कि येशु हर का कहिस या का नई कहिस (यूहन्ना 14:26)?
ईशु के सिरतोन पहिचान बर एतका परास्ना महत्वपूर्ण काबर हावय ? ये गोठ के का मतलब हावय कि येशु परमेश्वर हावय के नई ? एकर सबके महत्वपूर्ण कारन ये हावय कि ईशु के एकर ले परमेश्वर होना रहीस ओहर ये हावय कि यदि ईशु परमेश्वर नहीं हावय, त ओकर मरना पूरा संसार के पाप के डाड के दाम चुकाए बर पर्याप्त नहीं ही सकतिस (1यूहन्ना 2:2)। केवल परमेश्वर ही अईसे असीमित डाड ल भर सकत रहीस हावय (रोमियों 5:8; 2कुरिन्थियों 5:21)। ईशु के परमेश्वर होय बर रहीस तेकर ले ओहर हमर करजा ल पटा सके | येशु ल मनखे होय बर रहीस तेकर ले ओहर मर सके | मुक्ति केवल ईशु मसीह म बिश्वास करे म ही मिलत हावय | ईशु के ईश्वरत्व ही हेकबर कि ओही हर उद्धार के एकेच रद्दा हावय | ईशु के ईश्वरत्व ही हावय जेकर कारन ओहर ये घोशना करिस कि, "रद्दा, अऊ सच्चाई अऊ जीवन मय हर ही हव |" बिना मोर द्वारा कोई पिता के पास नई पहुच सके " (यूहन्ना 14:6)।
छत्तीसगढ़ही के मुखिय पन्ना पर वापस जावा|
ईशु मसीह कोन हवय?


text:
हमर होरी – कहिनी
काय करबे बिधाता के आघु मा काकरो थोरे चलना हे। जिनगी के मरम ला निभाना हे। तब रोवत होय ते हासत जिये बर परही। अइसने जेकर करम हा फुटहा रिथे तेहर होस संभाले तहाने जियत भर ले मुड़ धरके रोवत राह। कतको कमा ले पईसा-कौड़ी भरे-भरे परवार के रहात ले घलो जिनगी मा कोनो न कोनो भुगता ले उबरना नी होवय। अइसने कोनजनी बिचारा अतुल। येकर भाग में काय लिखाय हावे ते। अपन दाई-ददा अउ भाई-बहिनी सबो ल अपन आघु मा गंवात देखिस फेर काय कर सकत रिहिस। वोतका ला अपन बस मा कर लेतिस त काबर अइसे होतिस। पांच बछर के लईका अतुल जेनहा अपन ला सम्हाले के लईक नईहे त काय कर सकही। अपन आंखी के आघु में जेन होवत हे तेनला असहाय बरोबर देखत राह।
दाई-ददा ह तो नंगा गेहे फेर लरा-जरा मा कका-काकी, दादा-दादी एको झन तो होतिस। कथें निही जेकर कोनो नी होय तेकर देखैय्या तो भगवान होथे। ये गोठ हा अतुल ऊपर घलो उतरत हे।
अतुल के घर में एक झन सियानिन दाई रहाय। वोकर कुरिया मन बाड़ा बरोबर रहाय। बिचारी के कोनो मरे रोवैय्या नी रहाय। कोनो खवैय्या न पियैय्या। एक झन बेटा तेनहा सहर म अपन परवार धरके रहाय। एक झन बेटी ससुरार चल देहे कभू कभार किंजरे बरोबर आथे। येकरे सेती अतुल के करलई ल देखत सियानिन हा अपन तीर ओधा डरे हे। उमर के देखत चले फिरे के लईक नी रही गे हे। बईठथे तेकर ले उठन नी सके। लईका बर ये घर हा रहे अउ खाय-पिए के आधार भर आय। लईका अउ सियान दूनों एक दूसर बर असहाय बरोबर हावें। फेर काय करबे वोतका भगवान बरोबर सहारा देने वाला घलो कोनो नइहे। जिनगी के गाड़ी चलत भर हे।
लईका हा अतक सहमे हावे के मुहु ले भाखा तक बरोबर नी निकलत हे। बिचारा घर ले निकलथे त अपन घर के परछी जाके बईठ जाय। सियानिन के घर के आघु में अतुल के घर हा हावे। सियानिन हा रखवार बरोबर अपन घर के मुहाटी ले अतुल ला देखत रहाय। पारा-परोस के लईका मन खेले फेर कोनो लईका के नजर हा अतुल ऊपर नी परे। पहिली घर हा सुग्घर अकन दिखे। दाई हा रहाय त, तीज-तिहार मा लिपे-पोते। घर ला खुटियाय बिगर नी रहाय। तेकरे सेती घर ह बाराें महीना उार दिखत रहाय। अब ये घर हा उजर परछी भर बाच गे हे। येहू कब तक साथ दिही ते कोनजनी।
तिहार बार काय होये तेनला अतुल ला कभू कभार सुने ल मिल जथे फेर येकर अहसास कराने वाला घलो कोनों नइहे। इस्कुल जाय के लईक नी होय हे। थोरिक बाहरी कुछु के गियान मिलतिस दे। ददा हा अब्बड़ मया करत रिहिस अतुल ला, दाई घलो अपन छाती म ओधा के रखे रहाय। उही सुरता ला करत हो सकत हे अतुल हा अपन घर के परछी मा बईठे बर जात होही।
हर बछर सही येहू बखत होरी तिहार लठियागे। जेवन होय के बाद नौजवनहा मन फाग गाय के मजा लेवत हें। लोग लईका मन देखे बर जाथे। अतुल ला घलो फाग गीत देखे के सउख लगत हे। वोकर ले रही नी गिस त सियानिन दाई ला किथे, ‘दाई’ चलना बाजा देखे बर जाबो। दाई हा सुनथे त अईसे लगथे चल भई नानचुन लईका के मन जागिस तो। अपन मुरदा तन म जान आ जथे। चल बेटा जाबो कहिके तियार हो जथे। लहुटती खानी दूनो के खुसी के ठिकाना नी रहाय। अंधियारी रसता मा धीर-धीर आवत रिहिन।
घर के मुहाटी मा दाई के गोड़ छरन दिस त बिचारी गिरगे। खटिया मा परगे। इलाज पानी चलत हे थोरिक हात-गोड़ चलत रिहिस उहू हा जुवाब दे दिस। तिहार के एक दिन जगा-जगा होरी जलत हे, नंगारा बाजत हे, रंग गुलाल उड़त हे- सबे मगन होके नाचत-कूदत हें, अतुल घर के मुहाटी ले देखे के उदीम करत हे फेर कुछु नी दिखत हे। अउ उही कर वोकर नींद परगे। बिहनिया उठिस त देखे गली मा रंग गुलाल उड़त हे, लोग लईका पिचकारी मा रंग मारत हें, सियान मन एक दूसर ला गुलाल लगात हे, फाग गीत संग होरी खेलत नंगारा बाजत हे। लईका अतुल ला काय होवत हे तेनहा समझ ले बाहिर हे गुनत एक टक देखत हे वोला अतका समझ आ गे हे के मोर किसमत मा मर-मर के जीना लिखाय हे लोगन के जिय मा आंखी मुंदा जाय रिथे त कुछु नी दिखे। मैंहा सब कुछ देखैय्या-सुनैय्या होके कुछु देख सुन नी सको। मोर दाई-ददा ल मोर ले नगाने वाला ला का मिलिस? का येकर ले उंकर आतमा जुड़ागे? का र्इंकर कोनो देखने वाला नइहे? इही सवाल जवाब ला अपने मन करत हे भूख लगिस त दाई मेर जाथे उहू हा खटिया मा परे अपन भाखा ला सबर दिन बर थाम लिस। लईका हा जान डरिस मोर दाई हा घलो मोर संग नता टोर डरिस। मोर तो अब कोनो नइहे कहिके मनखे के अतक भीड़ मा अतुल हा कहा गंवागे तेकर आज ले कोनो हा आरो नी लिस।
दीनदयाल साहू
माडल टाऊन,
नेहरू नगर भिलाई
Related posts:


text:
बरखा बीतगे, जाड़ के दिन आगे। मंगलू के ओन्हा निच्चट चिरागे रहय। केतकी के मन ह रोदै अपन मनखे के मुसीबत ल देखके। ओला कमइ के कोनों रद्दा नइ दिखय। एक दिन केतकी ह मोंगरा ले किहिस – नोनी हमर दिन ह अइसे नइ फिरय। कुछु करना परही। रामधन गौंटिया इहां धान कुटवाथे, हमू मन अपन घर मं धान ल कूट के अमरा देबोन। मंजूरी मिलही त हमर दुख के बेरा मं काम्मेच दिही। मोंगरा किहिस – बने त आय भउजी, भइया बेचारा ल सहारा त होही।
रामधन के धान कूट कूट के केतकी ह दस रुपिया सकेलिस। अऊ एक दिन मंगलू ले किहिस – सुनत गा, तोर ओढ़ना मन निच्चट चिथरा हो गेहे, में दस रुपिया सकेले हवंव, ओन्हा ले आन अपन बर। मंगलू ल दस रुपिया सकेले के गोठ ह समझ नइ आइस। ओह किहिस – कस ओ, कोन मेंर ले लकेले हवस दस रुपिया ? केतकी ह सही बात बता दिस। मंगलू ह रो डारिस, - तुमन अइसे मोर जीव के पाछू काबर परे हावव। गांव वाला मन जात सगा मन त मोर हिन्ता करते रइथें, अब किहिं के देख लौ ग ए निच्चट ल। अब अपन घर के डउकी परानी के कमइ ले पेट पोसथे। तें ह अपन जुन्ना दिन ल भुला देबे, कइके मेंह नइ जानत रहेंव। तहूं त ए गांव के गौंटिया के बहू रहे हवस। चल ले का होगे मोर हिन्ता होही, तोर त बड़वारी होबे करही।
केतकी ह सुनके सुबक सुबक के रोवन लागिस। मंगलू के गोठ ल सुनके। मंगलू ह केतकी ल समझाए लागिस – देख ओ, तैं रो झिन। मेंह तोला बने कइथों अपन इज्जत ल अपन हाथ कोनों नइ गवांवय। हमला त उही भगवान के आसरा ले जिनगी चलाय बर हे। कभू त ओह सुनबे करही। अच्छा लान दे रुपिया मेंह ओन्हा रइपुर ले ले आनहूं। मंगलू ह बजार ले समारु बर सलूका अउ सोनिया बर पटुका अउ पोलखा बिसा लानिस। जब केतकी ह देखिस त कुछु नइ बोले सकिस।
रतिहा जब केतकी ह सुते ल आइस त देखिस मंगलू मांड़ी उप्पर मूंड़ी गड़ाए कुछु मने मन गुनत हावय। ओह मंगलू के चुन्दी मं अपन हाथ फिरोइस त मंगलू मूंड़ी ल उप्पर उठाइस। केतकी ह किहिस – का गुनत रइथस गा, दिन रात के गुन गुन ह तोला फोकला कर दिही। फेर तोर हाथ ले बे हाथ होवय मं हमर मन के कुकुरगत हो जाही। तैं त मेटरिक तक पढ़े हवस। बड़ ज्ञान के बात पहिली मोही ला सुनावत रेहे। फेर धीरे धरे मं त दिन ह फिरथे। मंगलू ह केतकी के गोठ ल सुनके बोध लगिस अउ मांचा उप्पर गोड़ तनिया के ओह सुतगे।


text:
दुलरवा के जिंदगानी के इही गोठ हा सब्बो के घर के गोठ बन गेय हावय। मेंहर त नई समझ पावंव। आखिस हांसे खाय के दिन मां ये दिन हा कहां ले आय। फेर घलोक गेय दिन हा एक ठन तिहार आय। इही दिन मनसे मन अपन मन के मइल ला निकाल के फैंक देथें। अऊ कहूं अइसना नई होतिस त मनखे झटकन मर जातिस। काबर के मन मा उठे बयार हा निकल जाथे अऊ एक-दूसर ला फेर मया करे लागते। उल्लूर परे बंधना हा फेर कसा जाथे। कहूं ओ बयार ला नई निकालय त ओहा मन मां रहिके दम ले सकत हे।
दुलरवा हा ठान लिस के ओहा भौजी ला कभू गलती बेवहार करके दुख नई होवन दय। भौजी के खुसी बर अपन मन के लालसा ला दबा दिस।
दुलरवा के बिहाव रमई कका के घर लगगे। येमन आंय तो साधारण खात पियत मनखे फेर अपन छोकरी मन ला पढ़ाई-लिखाई बर बने हरहिंछा छोड़ देय रिहिन। इंखर परवार हा विद्या के भंडार असन रिहिस। फेर विद्या के हरहिंछा के मारे सोनकुंवर के बिचार घलोक सुतंत्र हो गेय रिहिस। ओहा दूसर के भरोसा म जिअइला नई भाय सकत रिहिस। फे ओहर महतारी बाप के छोटे दुलौरिन बेटी आय। तऊन पाय के अबलेच मया मोह मां पले रहिस।
हां, त दुलरवा के बिहाव होगे। पहलीच रात के दुलरवा हा सोनकुंवर ला बताइस - ...सोनकुंवर तेंहर पढञे-लिखे समझदार हस। तोला सिख देवई हा बने नोहे, फेर तोला भौजी संग सच्चा पियार के बेवहार करे बर परही। ओला अपने महतारी बराबर मानबे अऊ ओहा जऊन बुता ला तिआरही तेला मोर तियारे आय समझके करे बर परही। सोनकुंवर तेंह ऐसे झन गुनबे के में हा तोला मया नई करंव। पेर मय हा सगर दिनेच भोजी के चाकर रहेंव। उही ला मोर असन गंवार ल सुधारे के बूता करे बर परिस हे। नई त ये दुलरवा हा आज नई जानंव कौन नरक मां सरत रहितिस। मोला भौजीच हा जिया दिस। सोनकुंवर हा दुलरवा के गोठ मां धियान नई दीस अऊ औ रात मा दुलरकवा हा सोनकुंवर के हहो नहीं ला नई समझे सकिस।
सोनकुंवर हा एक अठेरिया रिहिस, फेर नेंग असन ओला अपन मइके जाय बर परिस। सोनकुंवर हा जाय बर आघू दुलरवा मेर भेंट करे बर लौहाय रिहिस। अऊ ओती दुलरवा हा सोनकुंवर ला देखे बर तरसत रहिस। दूकान मां ओखर मन नई लागत रिहिस। ए दूनों झिन के तरसई के सोर कोनों ला नई रिहिस। फेर सच्चा पियार मां अतका बल होथे के ओहा बिन बताय चेहरा-मोहरा ले सबो झिन ल पता चल जाथे।
का होइस के दूकान मा एक झिन मनखए हा नून लेयबर आइस अऊ झोला ला देके कहिके चल दिस - भइया नून तउल के राख दे। मेंहा सागभाजी लेके आवत हंव। अऊ मनखे हा लहुट के आके अपन झोला ला मंगिस त ओहा ठाड़ सुखागे काबर के दुलरवा हा नुन छांड़ के ओखर बलदा मां दू सेर दार भर दय रिहिस। डेरहा के धियान ए कोती गिस। ओहा दुलरवा ला किहिस – दुलरवा तोला का हो गेय हावय। कहूं तोर देंह ह बने नइेय त घर जा, अऊ रमई कका ला टेसन अमरा देबे। काबर के हमर बैला-गाड़ी ला राधेबाबू ले गेय हावय।
दुलरवा हा झप के उठ गे फेर लजाके फेर उहीं मेर बइठ गे। तब डेरहा हा कहिस – जास काबर नई रे। दुलरवा कांही नई कहिस अऊ घर चल दिस।
दुलरवा हर घर पहुंचते देखिस के आघू मां भौजी ठाडे़ हावय। दुलरवा के उतरे मुंह ला देख के भौजी ह पूछिस – दुलरवा काये, देह बने नइये का ? अऊ भोजी हा दुलरवा के मुंह मं हांथ फिरोइस। दुलरवा हा सोनकुंवर मेर भेंट करे बर लहहाय रिहिस, फेर ओंखर भौजी के आघू ले उठे के हिम्मत नई होत रिहिस। काबर के येहा थोकन हलकापना असन लागथे के जौन भौजी ला ओहा दाई कहिथे ओखरे आघू मां सोनकुंवर...। दुलरवा बइठे रहिस।
रेल के बेरा होगे। रमई कका हा आके कहिस। अरे बडे़ बेटी अब काबर बेरा करत हव। रेल आय के बेरा त होगे। भौजी हा किहिस – हहो ठोका ताय, बेरा त कुछुके नइये। अऊ दुलरवा ला किहिस – दुलरवा जा बहू के संदूक ला उतार के ले आ। दुलरवा ह तुरते दौड़ीस। देखिस सोनकुंवर हा ओखर फोटु ला अपन छाती मां लगाय रोत रहिस। ओला अभोले नई जान परे रिहिस के ओकर पाछू मां दुलरवा ठाड़े हे। दुलरवा हा सोझे नई ठाड़े रही सकिस। ओहा झटकन संदूक ला उठाइस अऊ खाले लान के ठाड़ होगे। सोनकुंवर घलोक उतरिस। भौदजी के पांव परके ओहा टांगा मां बइठ गे। टांगा चले लगिस। दुलरवा ह बइठे तेखर पहिलिच रमई कका हा किहिस – बाबू चिट्ठी पत्री जरूर लिखहू। दुलरवा किहिस – चिट्ठी... हहां, हहो राजी खुसी के चिट्ठी। दुलरवा काहीं बैलय तेखर पहिलिच टांगा हा आघू रेंग गेय रिहिस। दुलरवा हा मन मां किहिस वाहरे जिपरहा डोकरा, तेहां मोला इही मेर ले बिदा कर देय, अऊ तोला मेंहर चिट्ठी लिखरूं।
दुलरवा के मन मां दुख रिहिस, फेर ओहा कोनो झन जानतीन कहिके गुनत रिहिस। एक दू दिन ओला सोनकुंवर के अडबड़ सुरता आइस। थोरकेच दिन बीते ले फेर ओहा अपन भइया भौजी के नांव जपे लगीस। ओला सोनकुंवर के मिलव हा सपना असन लागय।
येती सोनकुंवर हा घर पहुंचते चिट्ठी लिखिस। दुलरवा के हाथ मां जब चिट्ठी हा पहुंचिस त ओला पढ़े के ताकत नई चलिस। ओला ओहा खी सा मां धर लिस। काबर के डेरहा भइया ओ मेर बइठे रहिस।
दुलरवा हा बड़ परेशानी मां संझा के दरसन करिस। दूकान बंद कर के घर पहुंचिस अऊ सोझ अप खोली मां पहुंच गे। चिट्ठी ला पढ़े लागिस, ओला चिट्ठी मां अतेक मंजा आवत रिहिस। ये दुलरवा घलोक ठउका हे, रोज खाय बर देरी करथे, अपन संग मां ए चंडाल हा महूंला लांघन राखथे। दुलरवा हा चिट्ठी ला दसना में दाब के राख दिस। हांथ-गोड़ धोईस अऊ रंधनी घर मां पहुंचगे। काये भौजी, काये। मुसुवा कूदत हे पेट मां, अऊ गरीब ला गारी देत हस बिन कसूर के। ले परोस दे। भौजी हा दुलरवा बर खाय ल परसीस अऊ दुलरवा के आघू मां सरका दिस। ये काये, का तेंहा नई खावस। अरे खहूं नई त का तोहे गढ़न लांघन रहौं। तेंहा खा मेंहर थोकन बेरा ले खाहूं। दुलरवा ला काहीं समझ मं नई आत रिहिस। आखिर भौजी ला का होवत हे। दुलरवा हो डरिस – भौजी तेंहर अपन बर परस तभेच मेंहर खाहू ं। भौजी हा किहिस – अब मेंहर नहीं तोर दुलहिन हा तोर संग खाही। दुलरवा हा उठे लागय। अच्छा, बने हे, तेंहर खान नई दस तब नहींच सहीं। फेर भौजी ला वइसने ेबवहार करना परय। दुलरवा खावय मनटुटहा असन, अऊ भौजी घलोक।
दुलरवा हा खा के खटिया म लोटे रहाय। फेर ओला नींद नई आव। ओला भोजी के बदलई के मारे दुख लागय। हे भगवान तेंहर मोर बर का बिचारे हस, अरे बाता त दे, ये करमछंड़हा ला केती-केती धक्का खवा के जियाबे। पेर ये पथरा के छाती के, कहूं तेंहर मोला फेर ले दुख देय त मेंहर तोर हुकुम के बिना तोर दुवारी ला खटखटाहूं। मेंहर तोला अराम नई लेन दंव। बीस बछर ले त तेंहर मोला खेलौना बना के राखेय। फेर अब तेंहर मोरले नई खेले सकस, आखिर तोरो त छाती हे। अरे – तोर दरबार मां आके मेंहर तोरे आगू तोरे हिंता करव ये – हर बने बनही। थोरको त रस खा देउता मोर गरीब उप्पर...। दुलरवा रो डारय ओखर मन हल्का लागय अऊ ओहा हा सुत जाय।
दुलरवा मंझनिया घला खाय बर घर नई गईस। एती डेरहा हा खाय बर गिस त भौजी किहिस – दुलरवा ला भात खाय बर पठो देहव, ओरा चहा घला पी के नई गे हे। डेरहा हा दूकान मां पहुंचते दुलरवा ला खाय बर भेजिस।
भौजी, ये भौजी, अरे देना खाय बर भूख लागत हे। भौजी हा किहिस – आ गेय रे ऐंठुल, आज तेंहर चहा काबर नई पीए ? का तेंह गुनत रहे के महूं हा चहा झन पियंव। दुलरवा हा किहिस नई भौजी, भला मेंहा काबर अइसना चाहहूं। मेंहर त तुमनके मया मां बंधा के जीये सके हंव अऊ तुहीला लांघन राखे के मन... नई भौजी, नई, मेंहर अइसना कभूच नई गुने सकंव।
भौजी सच्ची बता आखिर तेंहर अइसना काबर गुन डारथस। भौजी हा किहिस – अच्छा चल पहिली खा त ले। दुलरवा खाय बर बइठिस। दुलरवा हा खातेचखात भौजी ला किहिस – भौजी मोला अइसे लागथे कहूं तेंहर मोला भूला देय त मेंहर कइसे जिए सकहूं, ये बिन ठिकाना के सनसार मां। फेर का तेंहर सबर दिन बर अपन ए गोड़ मां ठउर देय सकबे। काबर नहीं मेंहर तोला ओ बखत ले पहिलिच कहीं डारे हावं के मेंहर तोला अपन ले अलगे नई राखे सकंव, फेर कहूं तहींहा अलगे रहिहूं कहिबे त मोर का। नई भौजी, नई मेंहर तोरेच छांव मां अपन जिंदगानी ला पहा देहूं कहिके गुनथों अऊ भगवान, ला बिनोथंव के ओहर मोला भौजीच संग राखय। मोला सपना म घलोक अइसना झन दीखय के मोला भौजी ले अलगे होय बर परही।
येती सोनकुवर ला गेय छय महीना बीत गेय रिहिस। ये बीच मां सोनकुंवर के कई ठन चिट्ठी आइस। फेर दुलरवा हा एको ठन टिट्ठी के जवाब नई देय सकिस। सोनकुंवर के जम्मो चिटठी मां लिखे रिहिस के एक बेर तुमन आके अपन ऐ दासी ला दरसन देवव। मोला चौबीसों घंटा तुन्हर सुरता लागे रहिथे। तुमनला मोर किरीया है, अपत आहू। फेर दुलरवा हा ओती धियाने नई दिस, सोनकुंवर के गोठ कोती।
एक दिन उदुपहा तार आइस। लिखे रिहिस के दुलरवा ला झप के भेज दव। तार डेरहा ला मिलिस। ओहा दुलरवा ल झप ले जाए के तियारी करा दिस। दुलरवा हा ससुरार जाय बर िनकल परिस।
रेल अपन बेरा मा आगे। दुलरवा एक ठिन ठौर मां बइठ गे। येहा दुलरवा के पहिलीच मौका आय। अब ओहा थोक बहुत दिन बर भौजी मेर ले अलगे जात रिहिस। ओखर मन हा अभो भौजी के गोड़ में रिहिस। दुलरवा बिदा होईस तब भौजी के आंसू हा रुकतेच नई रिहिस।
संझा होइस। डेरहा हा दूकान बढ़ो के घर आइस। दुलरवा के भौजी ला दुवारी मा ठाड़े देख के अचंभा होइस। ओह किहिस – अरे आज का गोठये के तेंहर दुवार मेंरन ले आ गे हावस। भौजी हा मनटुटहा मन ले किहिस – का बतावंव, मोर दुलरवा हा ससुरार गे हे ना तऊने पाय के मोला घर हा सुन्ना लागत हे। डेरहा ठठा करिस – का बतावंव मोरो एको झन भौजी नई होइस, नई त महूं हा भौजी के मया पा के धन्न हो जातेंव। भौजी हा किहिस – टार तहूं घलोक हा, का उटपुटांग गोठ करत रहिथस।


text:
मंगलू ले अपन नोनी बाबू के दुख ह अब नइ सहावत रहय। सोनिया मांचा धर ले रिहि। एती नाकुन अउ केतकी ह निच्चट सुखागे रिहिन। मोंगरा ह पिंवरागे रिहिस। अइसे लागत रहय के कोनों टोनही ह इन्कर देह के लहू ल चुहक डारे हवय। रोटी के दुख मं मोंगरा के बिहाव के गोठ ह भुलागे।
मंगलू जब चउरा उप्पर अकेला बइठे त मने मन गुनय के अइसने लागथे जइसे दुख बपुरा ह हमर घर ले मोहा गे हावय। जम्मो किसिम के दुख ह हमरे घर मं निगगे हावय। ओला ए दुख ले निकरे के रद्दा नइ दिखे।
कुघरु ले सोन निकलइया मन ए कभू नइ सोचे के पवन ह चलही त कुघरु के ढ़ेरी ह छरिया जाही अउ सोन के बलदा मं कुघरु हाथ आही। कहूं कुघरु के भितिहा बनथे। केतेक गुनेव फेर होइस का। मेंह अतेक दुख मं कलप कलपके जिए बर रद्दा सोचेंव, ये अलकरहा दुख ह मोर जीव के काल बनही तेला में नइ जानत रहेंव। एक ठिन सीथा अउ कोरी भर मुंखहा, काकर काकर चेत करौं ? में समझे नइ पावंव ? काबर मोर दिन ह अइसने आगे हे। रामधन ले लागा लेंव, घर ल गिरो मढ़ा देवं, अउ फेर नउकरी घला छुटागे। नइ जानव भगवान ह मोला वइसने के कहती बना डारे हवय। ‘आस लडूध, जास लडूध, ठेंगा के बरात, मूठा भर भात, खाय उहूगे खराब’ मंगलू ह बेरा कुबेरा इही गुनय। मोला कोनों बूता नइ मिलही त मोर नोनी बाबू मन भूख मं तलफ तलफ के मरेच जाहीं। मनखे ल जिये बर पहिली अन्न चाही, ओखर बिन मनखे ह एक पांव नइ रेंगे सकय।


text:
लोककथा : कउंवा करिया काबर होईस
एक बखत के बात आय। एक झन मुनि के कुटिया म एकठन कौआ हे तऊन सुग्घर मुनि के तीर म रहिके जूठा-काठा खावत अपन जिनगी ल पहावत रहय। कहे जाथे कि ओ बेरा म कौआ के तन हा सादा रिहिस हे। एक दिन मुनि हा कौआ ल कहिथे, ‘हे कौआ मय तोर बर एक ठन बुता जोंगे हंव करबे का?’
कौआ कहिथे, ‘का बुता आय मुनिजी।’ मुनि कथे, ‘ये एक अइसे बुता आय जेमा पूरा संसार के हित होही।’ संसार के हित ल सुनिस त कौआ खुशी के मारे गदगद हो जाथे अऊ कथे हे ‘मुनिजी मोर त भाग जाग जाही, मुनिजी जेमा संसार के हित होय अइसन बुता ल कोन नई करना चाही। बताववं मुनि जी काय बुता ये तेला।’ मुनि कहिथे, ‘कौआ ये बुता ल बताय के पहिली तय मोला एक वचन दे कि मैं जइसन कइहूं तइसन करबे कहिके तभे मै तोला बुता ल बताहूं।’
कौआ ह मुुनि ल वचन देथे त मुनि ह कहिथे कि तय मोर बताय रद्दा म अमरित के खोज करे बर जाबे अऊ तोला जब अमरित मिल जाही त अमरित ल पीबे झन ओला देख के कते कर हावय तेला मोला बताबे। त मैं वो अमरित ल लान के तोला तोरो हिस्सा देहूं अऊ मैं वो अमरित ल बेरा परे म जऊन ल जरूरत पड़त जाही त मैं देवत जाहूं। जेकर ले संसार मा सबो मनखे सुख से रइही। फेर कहूं तैं ओला पीबे त मैं तोला श्राप दुहूं जेमा तैं अऊ तोर पूरा कुल ल श्राप भोगे ल परही।’ कौआ हे तऊन मुनि के बताये रद्दा म अमरित खोजे बर चल दिस।
कौआ ल अमरित खोजत-खोजत महिना भर बीते ल लगगे, फेर कौआ के मेहनत अऊ सच्चा लगन म ओला एक जगा अमरित ले भरे लोटा दिखिस। कौआ अमरित ले भरे लोटा तिर गिस अऊ अमरित कईसे रहिथे कहिके चिखे ल लगिस त ओला मुनि के कहे गोठ सुरता आ जाथे अऊ अमरित ल पिये बिना ही फेर मुनि ल बताय बर लहुटगे। थोरेच दुरिया गे रिहिस कि कौआ के मन म लालच समा जाथे अऊ गुनथे कि ये अमरित ल कहूं मैं पी लेवत हंव त वइसने ही मैं अमर हो जाहंू मोला मुनि के श्राप ले काय होने वाला हे अऊ मैं कहूं मुनि ल अमरित के जगा ल बताय बर जावत हंव अऊ ऊंहा ले आवत ले कोनो दूसर हा ये अमरित ल पी दिही त न मोरो होही न मुनि के होही। फेर येखरों का भरोसा हे कि मैं मुनि ल अमरित के जगा ल बताहूं अऊ मुनि ह अमरित ल पा के मोला मोर हिस्सा दिही घला कि नई दिही। तेकर ले अच्छा मैं पहिली जाके अमरित ल पी लेथंव अऊ फेर दूसरईया पारी ओ लोटा म अमरित भरा जाही त मुनि ला जाके बता दूहूं कहिके अमरित ले भरे लोटा तीर गिस अऊ सबो अमरित ल पी दिस अऊ उही कर एकठन डूमर के रूख म अपन खोंधरा बना के लोटा म फेर अमरित भरे के अगोरा करे लगिस। कौआ रोज बिहिनिया अऊ संझाती के बेरा अमरित के लोटा ल जाके देखय त जुच्छा के जुच्छा रहय अइसने करत कौआ ल बछर भर बीते ल लगिस त अमरित फेर लोटा म भर जाही तेकर आस ह टूटगे। त जम्मो बात ल बताय बर कौआ मुनि तीर गिस अऊ सबो बात ल मुनि ल बताईस। मुनि कौआं के गोठ ल सुन के बड़ गुस्सा होईस अऊ कौआं ल श्राप दिस कि आज ले सब्बो पक्षी म कौआ जाति हे तऊन नीच पक्षी के रूप म कहाहू, जेन मनखे के घर म जाहू ओ घर के मन तुमन ल गारी दे के खेदारही अऊ ते ह अमृत ल पीये हस तेन पाय के आज ले कोनो भी कौआं हा अपन उमर भर जिनगी ल पहा के सुख ले मरना ल नई पावय अऊ कोनो भी कौआ न बुड़ हत काल ला पावव न ही कोनो किसम के बीमारी म मरव। तुंहर मौत हे तऊन अचानक काल मा दुख भरे होही अऊ आज तय जऊन करम करके अपन जाति ल कलंकित करेस अऊ संसार ल अमरित बर अंधियारी कर देस तेन पाय के इही अंधियारी के चिन्हारी करिया रंग ह तोर अऊ तोर पूरा कुल के कौआ तन अऊ मन ले करिया रही कहिके मुनि हे तऊन अपन कमंडल के पानी ल कौआ ऊपर छिच दिस।
मुनि के श्राप ले सब्बो कौआ ह तुरते करिया तन ल पालिस। कौआ ल अपना करनी के अबड़ पछतावा होईस त मुनि के गोड़ म गिर के रोवत-रोवत कथे, ‘हे मुनि मोर करनी के सजा मोर सब्बो कौआ जाति ल झन दे। मोर ऊपर दया कर मुनिवर। मैं मोर जाति ल कलंकित कर देवं तेकर श्राप तो सब्बो झन ल भुगतना परही फेर हमर ये श्राप ले मुक्ति के कोनो रद्दा बता दे।
कौआ ल अपन करनी म घेरी-बेरी पछतावा करत देख के मुनि ल दया आ जाथे अऊ कथे – ‘हे कौआ भादो (भाद्रपद) के महिना म पंद्रह दिन बर तुमन मनखे के घर म पितर के रूप म मान-गऊन ल पाहू अऊ पितर देव ल दिये भात-साग, रोटी-पीठा ल खाहू तभे ये कौआ के तन ले मुक्ति ल पाहू अऊ सोज्झे बैकुण्ठधाम जाहू।
तेही पाय के कहे जाथे कि जिनगी म कोनो किसम के लालच नई करना चाही जोन किसम ले कौआ के चिटिक भर के लालच पूरा कुल ल कलंकित कर दिस।
–भोलाराम साहू ‘दाऊ’
ग्राम व पोस्ट – हसदा 2, थाना-अभनपुर


text:
"उठव सूरज के सुवागत बर ...."
नवा बिहिनिया नवा अंजोर के अगोरा म,
धरती के कन कन सूरूज देव ल ताकत हे।
होत मुंधरहा छिप छिपी बेरा लाली लागत हे,
उठव सूरूज के सुवागत बर पग धरती म डारत हे॥
कांदी कांदी म शीत बरसे हीरा कस चमकत हे,
रात जागे चमगेदरी मन रूख म जा के ओरमत हे।
भंवरा तीतरी मन उड़ उड़ के डार फूल रिझावत हे,
अयीसन लागे जैसन धरती म सरग अमावत हे॥
दउड़ दुउड़ पुरवाही सन सननना गावत हे,
देखव रूखवा मन ल डोला डोला जगावत हे।
चिरइ चुरगुन के बोली कतका निक लागत हे,
कुकरा तो सबले पहिली के बरेंडी नरियावत हे॥
जाग गे हे परिया खार खेत तरिया नरवा,
नंदिया ले कुहरावत अमरीत धार बोहावत हे।
अंगना चंवरा म फूल खिले महर महर महमहावत हे,
नवा रद्दा नवा जिनगी ह देखव हांथ लमाये बुलावत हे॥
रचना
हेमंतकुमार मानिकपुरी
भाटापारा
जिला
बलौदाबाजार-भाटापारा
छत्तीसगढ़


text:
संगी हो जोहार लेहु ना,
आज हमर पटवारी भईया के किसा ला सुनव, देखथवं मेहा आज कल समाज सेवा बड चालू होगे हवय, जहाँ देखबे उहां समाज सेवा,ये दे समाज सेवा हा एक ठक बहुत बड़े बीमारी हवय, छुतहा रोग हे,कई झन बड सौख ले करथे कई झन अपन जी पिरान ला बचाए बर करथे,हमर एक झन मयारू मितान हवय,हमन ओला पटवारी भइया कहिके बलाथन, उहू ला समाज सेवा के बीमारी धर डारे हवय, आज कल संस्कार अऊ सेवा,लईका मन ला सुधारे के गोठ,अऊ नाना परकार के गियान फोकट में बाटंत रहिथे,जम्मो गांव भर के मनखे मन ओखर ले अब डराय ला चालू होगे,ओखर समाज सेवा हा,ओखरो बर एक ठक बीमारी होगे हवय नइ कहीही त ओला चैन नई परय,कही दिस त लोगन मन समझ नइ परय,देह हा दुबरागे हवय आंखी हा खुसर गे हवय समाज ला सुधारे के संसो मा दिन रात चैन नइ परय, समाज सेवा हा महामारी होगे,घर मा जाथे त डउकी हा चमकात हे,लईका मन ला समझाथे त ओ मन नई समझे,बड़ा परेशानी मा परगे बपरा हा,ये दे बीमारी के पाछु मा एक ठन कहानी हवय के काबर ओला बीमारी हा धरिस,वो हा सरकारी नौकरी में लगिस त बने पद पा गे,अऊ पटवारी के नौकरी,चित भी ओकरे अऊ पट भी ओखरे चारो मुडा ले पईसाच पईसा,अब ओखर घर मा चंदा मंगईया के लेन लगे रहय, कभू पत्रकार,त कभू गणेस चंदा,त कभू धर्मसाला के चंदा,त कभू सरकारी चंदा, दिन रात हलाकान होगे.
एक बेर हमर गांव में भागवत होइस,ओ हा कान फूका के गुरु बना डारिस,गुरु मेर गियान पागे,अऊ पुस्तक ला पढ़ के उही गियान ला बनते ला धर डारिस, एखर अतका बड़े परभाव परिस कि ओखर मेर सबो झन के आना बंद होगे,अब काय करथे बिहनिया ले चंदा के रसीद ला धरके घर ले नहा खोर के निकल जथे,अऊ हरिदुवार बर चंदा सकेलथे,फोकट मा गियान बाँटथे,अब अइसे होगे हवय,ओला आवत देखथे त मनखे मन अपन रद्दा ला बदल दे थे अऊ त अउ अपन अपन घर मा सब ला चेता डारे हवय के पटवारी हा आही त कही दुहु सियान हा घर में नई ये,अइसन हाल हो गे,एक बेरा रिहिस के पटवारी ह लोगन मन ला देख के लुकावे,अब लोगन मन हा पटवारी ला देख के लुकाय ला धर लिस,जब कोनो हा ओखर ले बात नई करय त ओला भाषण देय के बीमारी घला धर डारिस जीहाँ भी होय जवनो मेर माइक लगे देख डारिस ते ज्ञान के गोठ चालू हो जथे,रुके घला नई,उत्ता-धुर्रा हांके ला धर लेते,देखत रहिथे कोनो उठ के ता नई भगाथे,जेन हा उठ के भागे के उदिम लगाथे तेखरे नावं ला ले के गोठियाथे त उहू हा बपरा हा बैठ जथे.
एक बेर रात के आइस मोर मेर चल त महाराज वोदे गांव में परवचन देना हे रात के ९ बजे ले चालू हवय आपो ला जायेला लागही,उहाँ के के संगी मन हा आप बर बिसेस निमंत्रण दे हवय,आप चलव,महू हा कहेवं रे भाई गंवई ता अपने हवे जाय मा कोनो अलहन नई ये,कहिके मैं हा घलो चल देंव गा,उहाँ जा के देखेवं ता जौन मंच बनाये रिहिसे तेमे बने जगर-मगर लैट हा बरत हे,माइक लगे हवय,सरोता हा नदारत हे,तीन झन बइठे रहाय,मेहा संसो मा पर गेंव कईसे करही बुजा हा इंहा कोनो नई ये,का बताओं संगी हो माइक ला धरिस अऊ उत्ता धुर्रा फेर चालू हो गे,निति अऊ गियान के गोठ हाँ रात भर चलिस जब सुकवा हा उगिस त मीही हां गेंव, देख महाराज अब परबचन ला बिराम देवो,तीन झन सरोता रिहिस उहू मन सूत गे अऊ चउदा झन कुकुर हवय तहु मन धन्य होगे,अगले जन्म मा मनखे बनही ता आपला धन्यवाद देय बर आही,अईसन हमर गियानिक पुरुष हवय पटवारी भइया हा.
संगी हो अभी पटवारी भईया के कहिनी हा सिराय नई हे थोकिन अगोरा करव मेहा लहुट के ओखर नवा किस्सा धर के आवत हंव.
जोहार लेव संगी हो .
आपके
गंवईहा संगवारी
ललित शर्मा
(कार्टून : त्र्यंबक शर्मा जी से साभार) ,


text:
भारत के संविधान के जानकारी के मामला म का पढ़े-लिखे अउ का अनपढ़ सबो एकेच बरोबर। गांव अउ शहर के स्कूल म सत्रह बच्छर म सत्रह कलास पढ़ई कर डारेन तभो ले अंगठा छाप। कभू-कभू तो मन म आथे के कॉलेज ले मास्टर के डिग्री ले के बजाए संविधान के किताब म माथा खपाय रितेव तव आज कुछू काम के आदमी बन जाये रितेन।
जानकार मनके मुताबिक संविधान ह भारत के सबो नागरिक ल समानता अउ स्वतंत्रता के मौलिक अधिकार दे हावय। ग्राम पंचायत, जनपद हो या नगर पालिका जोन हमला सुविधा देवत हावय वो कोनो जन प्रतिनिधि के दया अउ मेहरबानी नोहय, हमर अधिकार आए।
हम अपन संविधान ल सर्वोपरि मानथन, ओकर एकक आखर कानून आए तब अगर भारत के एक भी आदमी संंंंग कहू असंवैधानिक बेवहार होवत हाबे या फेर ओला संविधान के अनुरूप मौलिक अधिकार नइ दे जावत हाबे तव येकर जिम्मेदारी काखर बनथे। लोक सभा, विधान सभा म चुन के अवइया नेता मन तको तो शपथ लेथे के देश विधान के अनुरूप काम करबो। एकता अउ अखंडता ल अक्षुण बनाये राखबोन। अउ ये सुनत-सुनत 65 बच्छर बितगे। प्रशासनिक अधिकारी मनला घलोक इही किरिया रिथे। तव फेर अब तक संविधान के सबो आखर आम जनता म परगट होत काबर नइ दिखे। घुम-फिर के फेर बात उहीच मेर आगे के ओ नेता मन कोन से हमर संविधान के बात ल जानथे जेकर किरिया खाये हाबय। अब सबो भारतीय ल भारत के संविधान पूरा पढ़े बर परही तभेच हम जान पाबोन के 65 बच्छर ले संविधान के पालन करे के फोकट किरिया खवइया मन बर संविधान म का का सजा के प्रावधान करे गे हावय। हम किथन के हमर वोट सबले बड़े ताकत आए फेर यहू ताकत ल तो देखते हाबन। वो पांच साल म एक पइत हमर आगू हाथ लमाथे अउ हमन अवरधा भर उकर आगू हाथ लमाये खड़े रिथन। अऊ कब तक अपने हक बर लुलवाबो संविधान पोथीच जाने।
- जयंत साहू
jayantsahu9@gmail.com
9826753304


text:
कमरछठ कहानी (3) – मालगुजार के पुण्य
वीरेन्द्र ‘सरल‘
एक गाँव में एक झन मालगुजार रहय। ओहा गाँव के बाहिर एक ठन तरिया खनवाय रहय फेर वह रे तरिया कतको पानी बरसय फेर ओमे एक बूंद पानी नइ माढ़े। सुख्खा तरिया ला देख के देखइया मन मालगुजार ला करम छड़हा कहिके गारी देवय। मालगुजार के जीव बिट्टागे रहय। मालगुजार इही संसो फिकर में घुरत रहय।
एक दिन ओला तरिया के देवता ह सपना दिस कि तैहा तोर दुधमुँहा नाती ला लानके मोरा कोरा म सौपबे तभे ये तरिया में पानी भरही। मालगुजार धरम संकट में फँसगे एक कोती तो मोर दुलरवा एक झन नाती अउ दूसर कोती पियास में अउ पानी बर तरसत कतको मनखे अउ आने जीव? काय करना चाही? बिहान दिन कमरछठ के तिहार रहय। ओहा अपन बहू ला ठगत किहिस-अरे तोर ददा के तबियत ह मनमाने खराब हे कहिके संदेषा आय हे बेटी। तैहा काल बिहनिया ले तोर मइके चल दे। मैंहा डोला तैयार करके कहार मन ला बोल देथवं। काबर कि काली तिहार में उपवासिन मन ला नांगर जोताय खेत में नइ रेगे के नियम हे। तैहा मंुढरहा ले चल देबे।
बहू भल ला भल जानिस अउ तैयार होगे। जल्दी तो आना हे कहिके अपन दुधमुँहा लइका ला नइ लेगिस। बहू घर ले निकलिस तहन मालगुजार ह तुरते बिहनिया च ले अपन नाती ला लेगे के तरिया के बीच में छोड़ दिस अउ घर में आके रोय लगिस।
लइका तरिया के कोरा में पहुँचिस तहन ओमे सन-सन पानी ओगरे के षुरू होगे। थोड़ेच बेरा में तरिया ह लबालब भरगे। पुरईन पान छवागे। बीच तरिया के एक ठन पुरइ्रन पŸाा में मालगुजार के नाती ह गदबद खेले लगिस।
मझनिया जब बहू लहुटत रिहिस तब तरिया के तीर में ओला कोन्हो लइका के कुलके के आवाज सुनई दिस। ओहा तुरते डोला ला रोकवाके तरिया पार में चढ़िस। पुरइन पŸाा ह सर-सर-सर-सर तीर में आगे। बहू ह देखथे-ये दई! ये तो मोरेच लइका आय। येला इहां कोन बैरी ह लान के छोड़ दे हावे। ओहा लइका ला अपन हिरदे में लगा लिस अउ घर आगे।
घर आके देखथे तब ओखर ससुर ह मुड़ धरे मनमाने रोवत रहय। बहू ह पूछिस तब मालगुजार ह सब बात ला साफ-साफ बता दिस। बहू किहिस-ददा! कमरछठ भगवान के किरपा ले तरिया में पानी भरगे अउ तुहर नाती घला जियत-जागत हावे। लेव येला अपन कोरा में खेलावव। बहू ह लइका ला अपन ससुर ला पवा दिस। मालगुजार के मन गदगद होगे। जइसे मालगुजार अउ ओखर बहू के दिन बहुरिस वइसने सबके दिन बहुरे। बोलो कमरछठ भगवान की जय।


text:
पांच
रोज कोतवाल हांका पारय जागे जागे सुतिहव हो ... बियारी करे के बाद उमेंदी कोतवाल निकलतिस अउ गांव के चारों मड़ा किंदर-किंदर के हांका पारतिस । लीमतुलसी गांव के उमेंदी कोतवाल के ठेही चारों मुड़ा के कोतवाल मन बर सिखे के लइक ठेही राहय । जो ललकार के कितिस जागे जागे सुतिहॅव हो - हो हो... लइका सपट जय अपनदाई के पेट में । तऊ न उमेंदी कोतवाल अधरतिया उठ के जात राहय तरिया
डाहर । तरिया रद्दा के बर पेड़ के तरी म खड़ा होके हांका पारके उमेंदी आगू बढ़य । अभी हांका परइयाच रिहिस तइसने देख पारिस उमेंदी । अंधियार म दू झन सुटुर-पुटुर करत रहंय । उमेंदी ललकार के पूछिस कोन अव बे ? ऐती आवव । दूनों झन ल देख के उमेंदी के तरूवा सुखागे । उमेंदी पूछिस इंहा का करथव रात के ? टूरा राहय जंगलू ठेठवारके बेटा रामाधार अउ टूरी गांव के गनेस सिकारी के जुच्छा हाथ वाली राधा । रामाधार किहिस - भइंर्स ढिले हंव बड़ेे ददा ।
उमेंदी पूछिस - “भइंर्स चराथस त ढिलबे बाबू फेर ये टूरी राधा इहां का करत हे बे?”
रामाधार किहिस - “उही ल पूछ न बड़ा, ओकर बात ल मैं कइसे बतावंव भई ।”
उमेंदी पूछिस त राधा बतइस-”कोतवाल बबा, मंय रामाधार बर चूरी पहिरे चाहत हंव । इहू पहिराये बर तियार हे ।”
उमेंदी पूछिस - “रात के इहां बर पेड़ के तरी म चूरी पहिरे बर आय हस टूरी । अतेक झन तपव । हमू मन रेहेन जवान । फेर अइसन नई तपेन जउन तपही तउन खपही । गांव के मरजात राखव । भाग इहां ले । काली गांव म दू चार झन सियान मन ल बलाहूं तव होही फैसला ।”
बड़े फजर उमेंदी चल दिस रघोत्तम महराज के घर । सब बात ल सुन के महराज सन्नागे । किहिस -
“कतको राउत पिंगल पढ़े
बारा भूत के चाल चले ।”
अलकरहा कर डारिन रे । जा बला जंगलू अउ रामाधार ल, गनेस अउ राधा घलो ल बला । सब आगें तब महराज किहिस- “चलव फेर पिपर पेंड़ के चौरा म बइठबो अउ सब फरियाबो ।”
बिसाहू, बिसून दाऊ , अंकलहा, गांव के सब सियान आगें । महराज किहिस, पहली एक भजन गा लव जी मोर संग । मन बड़ विचलित हे रे भाई । का दिन देखे बर परत हे । मैं गाहूं थपड़ी पीट के तुहू मन गाहूं ।
महराज सुरू करिस - झीनी झीनी रे बीनी चदरिया...
सब झन दुहरइन । फेर महराज पूरा पद ल अकेला गा के सुनइस...
“काहे के ताना काहे के भरनी,
कौन तार से बीनी चदरिया ।
इंगला पिंगला ताना भरनी,
सुषमन तार से बीनी चदरिया ।
आठ कमल दल चरखा डोले,
पांच तन गुनतानी चदरिया ।
साई को सियत मास दस लागे,
ठोंक ठोंक के बीनी चदरिया ।
सो चादर सुर नर मुनि ओढ़े,
ओढि के मैली कीनि चदरिया ।
दास कबीर जतन ते ओढ़ी,
ज्यों की त्यों धरि दीनि चदरिया ।”
पद ल सुना के महराज किहिस - “दास कबीर जतन ते ओढ़ी” के मतलब ये हे जी के मनुख तन धरे हन तेला जतन करके राखे बर परही ।
अतका कहिक कोतवाल ल पूछिस - बता रे उमेंदी, का बात ये तेला । उमेंदी सफ्फा-सफ्फी बता दिस । महराज पुछिस - कइसे रामाधार का ये बात ह सही ये । अतका सुनना रिहिस के जंगलू ठेठवार हाथ म मूड़ भर के लउठी लेके होगे खड़ा । किहिस - महराज, मोर बेटा हे भोकवा, ओला झन पूछव । ये गांव लीमतुलसी म का का नई हम देखत आयेन, सब घर बेटी बहू हे । बेटा हे । मोर बेटा ल कहूं धसाहू त मैं तो भई अगास पताल एक कर दुहंू । महराज जंगलू ल किहिस - जंगलू ये पंचइत ये । थोरूक धीरज से काम ले । बइठ जा । अतका ल सुनिस त गांव के पगला कवि मनहरण थपड़ी पीट के किहिस -
“जेखर हाथ म लउठी भइया,
ओखर हाथ म भंइसा ।
बघवा मन सब कोलिहा होगे,
देख तमासा कइसा ।”
मनहरण के बात म सब हांस परिन । मनहरण ल बने लागिस । गिस गिस अउ रघोत्तम महराज के पांव ल परके किहिस - “मोर कबित्त बने लागिस का महराज ? एक ठन अउ सुना पारतेंव भाई ।” सब झन मनहरण ल किहिन - बइहा, अभी कुमेटी जुरे हे रे । कबित्त बाद म सुनाबे ।
मनहरण किहिस - बइहा मय नहीं, तुम सब बइहा अव । बने बात ल सुनना नहीं अउ जनाकारी, उढ़रिया, पेट के बात म रस लेना सुन लव कविता । तब करहूं नियाव ।
महराज किहिस - सुन लव रे भाई येकरो सुन लब ।
महराज के फेर पांव परिस मनहरण अउ किहिस - लीमतुलसी गांव में कबित्त जानने वाला एक मैं, एक महराज । बाकी सब सुनइया हें । गुनइया दू झन । बिसनू दाऊ किहिस - दू चटकन दुहूं हरामी साले ल । जल्दी सुना न बे । अउ जा । मनहरण रोसिया गे । सुनइस कविता - “कुरमी तेली खेती म बिगड़िस,
बाम्हन बनिया सेखी म,
सतनामी बिगड़िस अदालत कछेरी म,
ढिमरा केंवट मछरी म,
गंड़वा बिगड़गे नचई कुदई म,
ठाकुर बिगड़गे टेस म,
लोधी बिगड़गे ढार खिनवा म,
सिकारी ठेठवार उढ़रिया म ।”
अतका सुनना रिहिस के महराज कठलगे । सब झन हांस पारिन । हांसी थमिस त महराज किहिस - ये ला केहे जाथे आसू कवि । माने के तुरते कविता बना के सुना देना । “मनहरन धन्न हे बेटा । जा रे नाव कमाबे । आज ठेठवार रामाधार अउ सिकरनिन राधा के बारे में बइठका
हे । अतके जान पाइस हमर मनहरण हा । अउ ओतके म का बढ़िया कबित्त जमइस । सिकारी ठेठवार उढ़रिया म । वाह । हमर आधा काम तो बाबू तंय सम्हार लेस रे । बात इही आय रे भाई हो । उढ़रिया के बात। अब येे जंगलू ठेठवार ठठावय चाहे बजावय, नियाव होना हे । पंच सब बइठे हें । करंय भई नियाव ।”
घनाराम मंडल किहिस - “बाबू रामाधार अउ नोनी राधा दुनों रात कन एक जगा दिखिन । कोन ल ? उमेंदी कोतवाल ल । बने बात ये, फेर दुनो रात के काबर मिलिन । का विचार हे ? तेला उही मन सो पूछ लेना चाही ।”
जंगलू किहिस - “मंडल, मोर बेटा सदा दिन के भैंस चरईया । राधा गिस होही गोबर बिने बर, खेल खतम ।”
बिसनू दाऊ उठके किहिस - “जंगलू रात के जब जवान टूरा अउ मोटियारी टूरी मिलथें त खेल सुरू होथे जी, खतम नई होय, जाने ।”
ओकर बात ल सुनके सब हांस परिन । बिसाहू किहिस - “देखो जी, हांसी ठट्ठा के बात नोहय । दिन बदल गे । देस अजाद होगे फेर अतेक अजाद नई होय चाही के बेलुज्जर गांव म नंगा नाच होय लगय । धरम-करम नियम घलो हे । नियाव करव अऊ बिगड़े ल बनावव । पूछ लव रामाधार सों ।”
जंगलू फेर लाल आंखी देखइस । फेर कहां चलना हे । पथरा तरी हाथ चपकाय रहय । सोचिस मोरे सोन गिनहा हे त सोनार ल का काहंव रे । रघोत्तम महराज किहिस- देख जंगलू, तोर बाबू के बाई नई ये । तोर बहू ल गुजरे बछर भर होगे । टूरी राधा घलो सज्ञान हे । बनतिस ते बिहा लव । सब बात बने बनाय हे । पहिरा ले चूरी रामाधार बर ।
अब जंगलू उठ के किहिस - “महराज आप गियानी धियानी हव । लइका मन गलती कर पारिन त छिमा करतेव । लइका हा जांघ म हाग देथे महराज ता जांघ ल नई काटे जाय ।”
अब रामाधार किहिस - “ददा, मैं राधा संग करहंू बिहाव ।
राखहूं । गलती तो कर पारंेव ।”
जंगलू होगे सुकुड़ दुम्म । न हुकत बनय न भुंकत । चुप बइठगे अपन जगा म । थोरिक सुस्ता लिस त फेर हाथ जोर के उठिस । किहिस - “महराज, आखिरी परस्न करे चाहत हंव । दसो अगरी के बिनती हे मोर । धरम-करम के बात ये । मैं राधा ल बहू बना लेतंेव । फेर आपे मन बताव ठेठवार अऊ सिकारी के जात अलग अलग हे । कइसे पार लगही । घनाराम मंडल ल उठ के केहेबर परिस - “भाई हो, हमरे गांव मा आय रिहिन डॉ. खूबचंद बघेल । अपन बेटी राधा के बिहाव करिन डॉक्टरसाहेब मन । का कर संग ? जानथव जी, अरे गुन्निक लइका रामचंद्र देसमुख संग । डाक्टर साहब आय मनवा कुर्मी रामचंद्र ह डिलवार कुर्मी । झगरा मात गे । बारा बछर ले पतरी उठाय के सजा ये मेर हे ग । अतेक बड़ नेता, तेहा रद्दा बनाय बर गांधी बबा के मारग म चलिस । दू दल ल मिलइस । कुर्मी ल कु र्मी संग । तेकर बर ओला डांड़ परिस । कतेक भेद हे समाज म । एक जात अउ दूसर जात के बात दुरिहा रहिगे कुर्मी कुर्मी म भेद हे रे भाई । कहां जाही हमर देस हा । जात पात ल कोन टोरही । नई टोरहू त देस टूट जाही । उही कारण बन तो गे पाकिस्तान । अउ हमी मन मार डारेन गांधी बबा ला । सरीर के मौत ह मौत नोहय । सरीर तो माध्यम ये । असल चीज हे बिचार । बिचार तो तभे मरगे बापू के जब देस के दू कुटा होगे । बाद म जौन कुछ होइस ते हा उपराहा ये ।” काहत काहत घनाराम मंडल रोय लागिस । रघोत्तम महराज उठ के चुप करइस । सब झन के माथा ओरम गे । कतको झन तो गमे नई पइन । भाका तीर म बइठे गज्जू ला पूछिस - ये बापू कोन ये जी । घनाराम के बड़े ददा रिहिस का । काबर रो दिस । बाप के मरे म घलो अतेक नई रोइस बुजा हा ।
गज्जू किहिस - सब झन मिल जुल के राहव, कोनो ल मारव पीटव झन, दुख झन दव कहैया राहय जी गांधी । तेकर छाती म गोली लागिस । तेकर सेती रोवत हे मंडल हा ।
भाका अकबका गे - पूछिस, मिल जुल के राहव केहे म मार
दिन जी ? हव, ओतकेच कहई हा जबर गलती होगे । देख न इहों लीमतुलसी म का होत हे तेला । खुसूर-पुसूर ल सुन के रघोत्तम महराज किहिस - भाका काय गड़ायन निकाले हव जी ।
भाका खड़ा होके किहिस - “महराज, तंुहला हम हाथ जोर के बिनती करत हन । मान जव, देवता । तुहंू मन गांव म मेल मुलाकात के गोठ गजब करथव । तुंहरो छाती म गोली लाग जाही । दूसर के टूरी दूसर के टूरा फोकट म अपन जीव ल झन दव गुरूजी ।” महराज भाका के बात ल सुन के हांस पारिस । किहिस - “एक दिन तो सबला मरना हे भाका । मरबो फेर मेल के बात करके मरबो । दूसर कोनों नोहय जी सब अपन ये । मानबे त सब अपन नई, मानबे ते अपने ह सबले बड़े दुस्मन ।”
जंगलू किहिस - “भइंर्स - गाय घर में बोरक्की देवत हे महराज । नियाब फेर दूसरे दिन करतेव । आज माफी दव गुरू ।”
बिसाहू किहिस - “इहां मनखे सब बोरक्की देवत हन तेकर तोला खियाल नइये ठेठवार ।”
जंगलू किहिस - “देख बिसाहू मंडल कहे गेहे - ठलहा बनिया हलावय कनिहा काम न धाम । का कर बे तंय हा ।”
बिसाहू किहिस - “येकरे सेती कहे गेहे जी अहिरा दोस्ती तब करे जब सबे जात मर जाय । राधा के सेती आय हे सब बाधा सुने ल परत हे हमला ।”
रघोत्तम महराज उठ के किहिस - “देखो जी, या तो नियाब कर लव, या तो फेर लड़ाई कर लव ।” अंकलहा उठ के किहिस - “महराज सब झन चाहत हन आप कर दव नियाव ।”
महराज जंगलू ल पूछिस - “कस जंगलू, पंच के नियाब म रिबे के नई रिबे । जंगलू मूंड़ी गडियाय किहिस - “रइहूं महराज ।”
सब अतका सुनिन तहां का पूछना हे । गदक गंे सब । खुसी छागे । तिजाही उपसहिन मन फरहार पा के जइसे हरियाय जाथें तइसने
पंच मन के मुंह म चमक आगे । पांच पंच उठिन । बाहिर निकल के कुछू बातचीत करिन अउ आके सुना दिन फैसला ।
“एक - जंगलू राधा ल बहू बना के लेगही । दू - गांव के अन्न कोठी म दू बोरा धान दिही ।”
जंगलू उठ के किहिस - “ये दुनो बात ल मंय मानहूं अउ अपन कोती ले एक बात अउ महराज, लिल्ला घलो कराहूँ ।”
अतका सुनना रिहिस के महराज उठ के खड़ा होइस । किहिस - “बेटी राधा, चल पांव पर अपन ससुर के ।”
राधा उठ के टप-टप पांव परे लागिस । सब असीस दीन । फैसला होगे के चूरी पहिरही चैत म । पहली लिल्ला हो जाये । सब हांसत कुलकत घर डहर निकरगें । मनहरण एक कबित्त अउ कहे चाहत रिहिस । घनाराम मंडल थामिस । मनहरण किहिस - “कबित्त नोहय बड़े ददा । गीत ये । जरूर गाहूं । चाहे मारव के पीटव । मनहरण गाय लागिस -
“पइयां मय लागत हवं चंदा सुरूज के रे सुवना ,
के तिरिया जनम झन देय ।
तिरिया जनम मोर गउ के बरोबर रे सुवना,
जहां पठोवय तहां जाय,
अंगठिन मोरि मोरि घर लिपावय रे, सुवना,
मोर ननदी के मन नई आय ।
मनहरण अउ लमातिस । फेर बेरा चढ़गे रिहिस । सब हांसत मुचमुचावत रेंग दीन । राधा भर रोवत उठिस अउ मनहरन कवि के पांव परे बर निहर गे । मनहरण किहिस - “बहिनी, जब ले दुनिया बने हे तब ले तिरिया ल ठगे हे सब । राम सहीं गोसइयां के बाई छितामाई ल पिरथी म समा जाय बर परिस बहिनी । आजो उही होत हे । माई लोगन के पत रखइया कोनो नइये । अपन रच्छा खुद करबे । देख सुन के हाथ गोड़ बचा के चलब म तंुहर चोला बांचही । नई ते धारे धार बोहात रइहू । मरद समाज ठग्गू समाज । ठग फुसारी करके सदा दिन माई लोगन के गर म
फांसी लगइन अउ तब ले बड़का कहइन ।
लीमतुलसी गांव के नियाव के बात जउने सुनय तउने अकबका जय । ओरवाती के धार बरेंडी चढ़त हे । कड़क्का के सजर अली अपन गांव के मनखे मन ला बतइस । कड़क्का म दस बारा घर के मुसलमान हें । तिहार बार म आथें जाथें । लीमतुलसी गांव म लिल्ला होवइया हे । जंगलू ठेठवार करावत हे । सब खरचा देवत हे । खबर गांव-गांव पहुंच गे । सब गांव ल नेवता दे गीस । ठउका दसहरा के नौ दिन पहली माड़गे लिल्ला । राम जनम से रावण तक के लिल्ला जमथे लीमतुलसी म ।
पहली दिन रमायन ल मुंड़ में बोहके लिल्ला चौरा म लाने जाथे । रघोत्तम महराज ल गाड़ी म बइठारे जाथे । गाड़ी ल कलाकार मन तिरथंे तब गुरूजी पूजा पाठ करके लिल्ला सुरू करथे ।
पूजा होत ले कटाकट मनखे सकलागें । सुधु केंवट अउ मराखन मरार जोक्कड़ बनके अइन । नाचिन अउ दोहा पारिन -
“सुनो सब सज्जन सीला,
आज सभा के बीच म होही,
राम जनम के लीला ।”
ये तरा ले लीला के कथा के बारे में बताय गिस । अउ लिल्ला सुरू होगे । रोज जंगलू ठेठवार आवय अउ रात भर लीला देखय । रामसीता बिहाव के दिन तो जंगलू टिकावन दीस । रामाधर अउ राधा अलग - अलग टिकावन दीन । रात भर लीला होय । बिहनिया पहाटिया अउ बइला चरवाहा टुरा मन उघावत रहंय । ठाकुर मन गारी दंय । फेर लिल्ला के नसा नई छूटय । रघोत्तम महराज निपढ़ मन ला पाठ देे के कलाकार बना दिस । वो कलाकार मन लिल्ला के गीत ला गावंय चारों मुड़ा के गांव म इंकर जस फइले रहय । अइसन पाठ ल भला कोन छोड़े सकत हे । सब मने मन म घोखत रहंय ।
गांव गोहार परगे । रात भर लिल्ला चलय । लीमतुलसी लिल्ला मंडली नांव बाजे राहय । अब एक ठन अलकरहा खबर आगे । चेटुवाबाट
के कउहा पेड म कोनों मोटियारी टूरी फांसी लगा लिस । रावन बध के दिन बांचे राहय दू दिन । येती गांव म नवा समसिया आगे । चारो कोती के मनखे झूम गें । देखिन सब झन । राधा अपन गर म फांसी लगा के झूल गे रहय । अउ फांसी लगाय राहय मजबूत डोरी मं। राधा के पांव मेंड़ म माड़गे राहय । रोवत ललावत जंगलू ठेठवार अइस । ओकर हाथ के तेंदूसार के लउठी फेंका गे । अंइठ मुरेरी पागा छरिया गे । रो-रो के किहिस - “तय का कर डारे दाई । काबर फांसी लगा लेस । हमला अनाथ कइसे कर देस ।”
राधा के बाप बिहुस होगे । रघोत्तम महराज अइस । जंगलू ओकर गोड़ म गिर के किहिस - “गुरू जल्दी मोर बहू के डोरी कटवावव । मैं खात खववनी करहूं । सब खर्चरी देहूं । मोर बेटा बर मांगे रहेंव तुंहर सों । अब मोला हुकु म दे दव कारज करे के । उमेंदी अड़गे । किहिस - “जंगलू सरकार के नियम हे । अंगरेज चल दिन फेर उनकर बनाय नियम कायदा हे । झन उतारव लास ल । पहली मैं थाना जाके रपोट करहूंू तब उतारहू । निते चले जाहू लाल बंगला ।” जंगलू संख उड़ागे । महराज के पांव ल धर के किहिस - हमर लीमतुलसी म महराज तंुहर आसीरबाद से आज तक ले पुलुस चाकर सिपाही नई अइस । अब गांव ह मात जाही मालिक.. ।”
महराज के माथा ठनक गे । गांव हा मात जाही याहा का काहत हे ठेठवार ह भाई । महराज उमेंदी ल ललकार के किहिस- “उमेंदी सांच ल आंच का । जा जल्दी थाना । बला के लान । जब हम अनीत नई करे हन तब डर्राबो काबर, जा बुजरी भाग के जा ।”
कब उमेंदी गीस अउ थाना के साहेब अइस जंगलू गमे नई पइस । निसपिटर आके देखिस लहास ल । देखते दांई किहिस - “ये हा आपघात नई करे ये । खुदे फांसी नई लगाये ये । कोनो मार के अरो देहे । कोने साला हा । अब तो गांव के गांव बंधा जाही रे । धुर्रा धरा दुहूूं । साले मरइया हइतारा आ जय सामने नई ते जब तरूवा म परही डंडा त साले डंडा सरन गिरही तभौ नई छोड़ंव रे ।”
गांव भर के सकलाय मनखे भिरमिराय लगिन । निसपिटर किहिस - “अरे, लंबरदार, लइन में गांव भर के मनखे ल खड़ा कर दे । मंय आंखी ल देख के हइतारा ला चिन लिहूं ।”
हवलदार सब झन लइन म ठाड़ करइय्या राहय तइसने जंगलू के बेटा रामाधार अइस अउ गोहार पार के रोये लागिस । किहिस - “ददा के बात म आके राधा ल मैं मार पारेंव । मही अरो दे हंव पेड़ म । मोला मार डरव ददा हो । अब जी के का करहूं ।”
जंगलू किहिस - “महराज, मोर मति परागे महराज । महीं कहि परंेव कुल मा दाग लगा देस रे रामाधार । अब दाग ल तहीं मेंटबे बेटा । मोर बेटा होबे ते राधा के नाव निसान मिट जाय चाही । मंय का जानंव ददा के अइसन जउंहर हो जाही ।”
पुलिस वाला मन रामाधार ला लगा दिन हतखड़ी । लीमतुलसी गांव म पहली बार अइसन दुख अइस । माई लोगन सब रोय लगिन । लइका मन डर्रागें । रात कन डर के मारे तीन झन लइका मन ल उल्टी-टट्टी होगे । चेटुवा बाट रेंगना मुस्कुल हांेगे । गांव सांय-सांय करे लागिस ।
महराज किहिस - “अब का रावन वध के लीला करबो जी । नवा-नवा रावन सब जिमीकांदा कस पोथी जागत हें । के झन ला मारबो । बंद करव सब लिल्ला । अब ये गांव म नई राहंव । चल दुहूं छोड़ के ।
बिसाहू महराज के पांव म गिरगे । किहिस - “गुरू तंुही मन किथव ... धीरज धरम मित्र अरू नारी, आपत काल परिखिये चारी ।”
गांव में पहली बार याहा तरा घटना घटे हे गा । धीरज धर के सब जुर मिल के अंधियारी रात म मसाल जलाबो महराज । रावन बाढ़गे त रमदल्ला ल घलो तो बढ़ाबो महराज । हम तोर दल के नान-नान बंेदरा आन । हमला अके ल्ला झन कर महराज ।
बिसनू दाऊ हाथ जोड़ के किहिस - “गुरूजी अब कहूं इहां ले जाहू त हम सब बिन ददा दाई के लइका कस हो जाबो ग । हम जानत हन
आपके मन के दुख ला- कोनो मरे लाज के मारे, कोनो कहे डेरात हे । तउन हाल हे । आप मरत हव लाज के मारे महराज । आपके बनाय गांव म हइतारा निकर गे । फेर बात अइसन ये के रात हे ते दिनो हे । हमर गांव बर तो आप बइगा बनके आये हव महराज । ये हा बनही त आपे से बनही । रावन मारबो, अउ जुर मिल के मारबो ।”
घनाराम, अंकलहा , रतीराम सब जुरिया गें । सब झन किहिन लिल्ला म विघन नई होय चाही महराज ।
राज करन्ते राज नई रहि जाय,
रूप करन्ते रानी,
रहि जइहंय नाव निसानी ।
जब तक लीमतुलसी गांव रिही तंुहर जस के गीत सब गाहीं । महराज किहिस - “धन्नहे जी मोर भाग, जउन तंुहर अस चेला पायेंव रे भाई हो । मंय थोरूक रद्दा भुलाय अस परेंव गा । तुमन थाम ले करव रे भाई ।”
मनहरन कवि महराज के पांव परके किहिस - “महराज, हम सब ढेला अउ पत्ता तान ग । गुरू चेला मिलबो तब मरही रावन । आप कहूं गियान के अगास म उड़ाहू त हम सब चेला ढेला बन के चपक बो । अउ हम चेला मन कहूं दुख अउ अज्ञान म चोरो - बोरो होके घुरे लगबो त तंय ज्ञान के पत्ता म तोप के बचाबे गुरूजी । अइसे कइसे हमनला छोड़के पराबे गुरूजी ।
महराज मनहरन के बात ल सुनके हांसपरिस । सांझ हो गे राहय । चिरई चिरगुन सब अपन खोंधरा म लहुटत रहंय । अगास म करिया- करिया बादर दिखत रहय । पानी अबक तबक गिरही तइसे लागत राहय ।
महराज बिसाहू ल किहिस - दुब्बर बर दू असाढ़ केहे गे हे बिसाहू । एक तो राधा के हइता होगे उप्पर ले बादर अंधियारत हे । दुख ह अकेल्ला नई आवय बाबू । चलव फेर कांही बिधि ले मारे जाही रावन । करव तियारी ।


text:
टेंकहा बेंगवा
लोक कथा
दाई बपरी करम छड़ही कस औंट के रहिगे। सोचिस बेटा तो मोर केहे के उल्टा करथे, मोला डोंगरी ऊपर अपन माटी गती कराना हे, त नदिया मं पाटे बर केहे लागही। अइसे विचार के चेतईस देख बेटा मरहू ताहन नदिया मं पाटबे न।
नान्हे बेंगचुल (मेंचला) मूंगा कस चििचिकी हरियर राहय। पिला बकेना, बछरू बेंदरा, अऊ सबे जीव परानी के लइकई रुवाप मन मोहना होथे। तसने बहू राहय। घात उदबिरीस अऊ टेंकहा। महतारी के बरजना ओकर बर अऊ टेचराही देखाय के ओखी राहय। दाई कहाय- देख बेटा, अभी लइका हस, डोंगरी ऊपर झिन जाय कर, नदिया तीर खेले कर। फेर बेंगचुल उसर, पुसर के डोंगरी चढ़य। दाई जिसन काहय ओकर उलटाच करय अऊ मने मन बुकबुकाय।
दिन, महिना बीतत गीस, हरियर में चकाके टेंकहा चाल घला भोगात गीस। महतारी बपरी, ओकर रंग ढंग ल देख के, भतरे भतर गुंगवाय, संसों करंय, सूतत जागत ओकरे बर गुनत राहय। ये झगराहा, टेचराहा, पोक्खो चेलिक होगे। बरकस देहें… पांव देखके, ओकर जंहुरिया मन दखल जाथें, फेर हरके-बरजे ला माने नहीं। सेठरा पर गेय हे। कइसे जींही खाही… महतारी संसों मन धुनाके सिनसिनाही हो गिस। अजार संचरगे। एक बेर घातेज मया करके बुढ़ी दाई कथे, जोरहा टर्रम-टर्रम गीद गाके सुना दे बेटा, मन थिराही मेंचका धीरे कुन गा दीस।
दाई बपरी, करम छंड़ही कस औंट के रहिगे। सोचिस बेटा तो मोर केहे के उल्टा करथे, मोला डोंगरी ऊपर अपन माटी-गती कराना हे, त नदिया मं पाटे बर केहे लागही। अइसे बिचार के चेतईस, देख बेटा, मरहूं ताहन नदिया मं पाट बे न… अऊ थोरेच दिन मं डोकरी मर गे। दई के मरे ले बेंगवा ला भारी धक्का पहुंचिस। पछताईस उम्मर भर दाई के एकोठन बात नी मानेंव। नीचट अधरमी होथों। दाई के छेदाती बाचा ल नई टारों। अइसे हर गुन के वोहा दाई ला नदिया मं पाटिस।
अब वो बेंगवा, सुधर गीस। संहराय के लईक बनगे, अपन महतारी ला सुरर के सुरता करय। ओकर मठ के सोरा जतन करे। फेर ओला फिकर हमाय राहय- जे दिन बरसा होही, नदिया मं पूरा आही, ताहन दाई के मठ तो बोहा जाही, दिन रात गुनय-धुनय, मठ कइसे बांचय। बरसा होय, ताहन ओकर मन बोंबिया जावय अऊ जोर जोर से टर्रम टर्रम टर्र… टर्र… करय। तीही चलन आज ले चलत हे। पानी बरसथे, त ओकरे बिस्तार बेंगवा मन कल्हर कल्हर के चिचियाथे- टर्रम टर्रम- टर्र… टर्र…।
येहा कोनो उड़ान छू गोठ नोहय रे भई आय नी हीं?
किसान दीवान
पो. नर्रा (बागबाहरा)
जिला- महासमुन्द (छ.ग.)


text:
होरी हे रिंगी चिंगी : रंग मया के डारव संगी
फागुन के महिना रिंगी चिंगी रंगरेलहा अउ बेलबेलहा बरोबर हमर जिनगी मा समाथे। जिनगी के सुख्खा और कोचराय परे रंग मा होरी हा मया-पिरीत,दया-दुलार,ठोली-बोली,हाँसी-ठिठोली के सतरंगी रंग ला भरथे। बसंत रितु हा सरदी के बिदा करे बर महर-महर ममहावत-गमकत गरमी ला संगवारी बनाके फागुन के परघनी करथे। फागुन के आये ले परकीति मा चारों खूँट आनी-बानी के रिंगी-चिंगी रंग बगर जाथे। गहूँ के हरियर रंग,सरसों के पिंयर रंग,आमा मँउर के सोनहा रंग,परसा के आगी बरन लाली रंग,जवाँ,अरसी फूल अउ अँगना मा गोंदा, गुलाब,किसिम-किसिम के फूल घलो छतनार फुले फागुन के परघनी मा जुरियाय रथें। इंखर बिन का बसंत के गीत अउ का फागुन के फाग। कारी कोइली हा घलाव फागुन के फदगे के हाँका पारथे मा भिंङ जाथे।
जिनगी मा इही जम्मो रिंगी चिंगी रंग के घातेच महत्तम रथे। ए रंग-बिरंग के बिन सरी जग अउ जिनगी हा सुन्ना, सुक्खा अउ जुच्छा जइसन जनाथे। ए रंग के महत्तम सबले जादा फागुन मा दिखथे। परकीति के संगे संग मनखे मन मा घलाव हाँसी-ठिठोली,मया-पिरीत अउ उमंग-उछाह के मनरंगी रंग हा सबला अपन संग मा, अपन रंग मा रंगे बर बङ सधाय रथें। होरी हा सिरिफ परकीति के सातरंगिया रंग ले जादा हिरदे के रंग ला बगराय के तिहार हरय। एखरे सेती होरी तिहार मा मनखे के जिनगी मा दुख-दरद के काँटा-खूँटी ला बहार के बार दे के खच्चित जरुरत रथे। एखरे कारन ए तिहार हा हमर हदास जिनगी मा मया-दया के नवरंग भरथे। होरी के रंग गुलाल ले जादा मन के भाव मा जादा आनंद आथे। मन के भाव बिन जिनगी के सुख-सुबिधा के गुरतुर सोनहा रंग हा घलाव सिट्ठा अउ सोखर्रा लागथे। जिनगी के जम्मो खुसी मन ला जोर सकेल के सरी संसार ला देखाय के ,बताय के कोनो ओंङहर खोजथे परकीति हा। इही ओखी बसंत,फागुन अउ होरी हा हरय।
होरी तिहार हा हमर देस के एकठन सबले अलगेच सांस्किरतिक अउ अधियातमिक तिहार हरय। हमर भारत देस मा अलग-अलग रंग-रुप, बोली-भाखा, तीज-तिहार, खान-पान,रहन-सहन,भाखा-भेस अउ जम्मो जीनिस हा अलगेच हावय फेर रंग-बिरंगी होरी के रंग हा सरी देस ला एकमई सुमता के रंग मा रंगा देथे। अधियात्म के अर्थ होथे-: मनखे के ओखर ईसवर संग संबंध या फेर खुद के खुदेच संग संबंध होवई हरय। एखरे सेती होरी तिहार हा आत्मा ले परमात्मा के अउ मनखे के अपन खुद ले अपनेच खुद के संग साक्छातकार के परब आय। असल मा ए होरी तिहार हा अनन मन के भीतर उपजे दोस-बुराई के बिरुद्ध मा उठ खङे होय के तिहार आय। होरी हा हमला नवा ढ़ंग ले जिनगी जीये के अंदाज सिखोथे। सुवारथ ला लेसे के, जलाय के अउ पर-पीरा ला अपनाय के,सुख ला बाँटे अउ बगराय के, मनखे के संवेदना ला सकेले के उदिम करे के तिहार हरय। आनंद अउ उछाह के सबले बङे होरी तिहार हा ऊँच-नीच, छोटे-बङे अउ गरीब-बङहर के भेदभाव ला मेटा के हाँसी-खुसी, मया-पिरीत के रंग मा रंगथे अउ जिनगी ला सतरंगी बनाथे। होरी के मन मोहना रंग के फोहार मा पियार, सुमता अउ भाईचारा ले हमर समाज हा भिंजथे। रंग गुलाल हा चारों खूँट उङथे अउ नाच-गान करके सोर मचाथे अउ कथे सबले बढ़िया मया रंग हा होथे। ए रंग हा कभू नइ उतरय। मया-परेम के रंग मा आनी-बानी के रोटी-पीठा के संग होरी के तिहार मा जोस उछाह हा दुगुना हो जाथे। होरी हा जम्मो लइका,जेवान अउ सियान मन ला एकमई कर देथे। बैरी-दुसमनी के गांठ हा खुल जाथे अउ मया के बंधना मा बंधा जाथें। दुनिया भर मा हजारों किसिम के रंग हावय जउन हा जिनगी ला रंग बिरंगी बनाथे फेर ए मन के रंग नइ कहाय। सबले सुग्घर अउ सिरतोन पक्का रंग मन के होथे,मया के रंग होथे जउन हा जिनगी भर अपन संग नइ छोङय। मया के रंग के आगू मा जम्मो रंग हा फिक्का हावय।
दु दिन चलइया राग अउ रंग के परब होरी तिहार हा महीना भर पहिली ले अपन अघुवा बसंत ला बनाय रथे। मतौना बइहा बसंत हा होरी के परघनी मा कोनो कसर नइ छोङय। कोइली हा संदेशिया होथे। फागुन के फाग अउ बसंत के राग होरी के संगवारी हरँय। राग के मतलब गीत-संगीत अउ रंग के मतलब रंग-गुलाल होथे। फागुन महीना मा परकीति घलो हा अपन भरे जेवानी मा रथे। एखरे सेती होरी तिहार मा जम्मो जगत भर ला जेवानी छाय रथे अउ सबो मस्तियाय रथें। बसंत पंचमी ले गुलाल उङे के सुरुवात हो जाथे तेन हा फागुन महीना के पुन्नी अउ रंग पंचमी के आवत ले नइ सिरावय। गुलाल के सोर उङत रथे। बसंत पंचमी ले नंगाङा के गुरतुर धुन कान मा मिसरी घोरे ला धर लेथे। रुख, राई, फूल-फर, चिरई-चिरगुन अउ मनखे मन ला ए फागुन के नसा छा जाथे। किसान अपन खेत मा सरसों,जवा,अरसी अउ गहूँ के गेदराय बाली मन ला देख के मने मन मगन होथे। तन मन हा झुमे लागथे। इही खुसी मा होरी के उछाह हा दुहरी हो जाथे। ढ़ोलक-नंगारा, मांदर-झाँझ, मंजीरा के धुन हा फागुन के मतौना पुरवाही मा जम्मो जग हा बूङ जाथे, सना जाथे।
होरी सिरिफ रंग गुलाल उङाय,एक दुसर उपर लगाय के,पी खा के मेछराय के तिहार नो हे। ए तिहार हा अपन गरब-गुमान ला होरी के लकङी जइसन जला के, लेस के बैरी अउ दुसमनी ला भुलाय के, छमा अउ मया के रंग मा चिभोरे के, एकमई करे के तिहार हरय। ए परकीति घलाव हा हमला ए रिंगी चिंगी संसार मा सबले सुग्घर अउ जिनगी भर झन छुटय अइसन मया के रंग सिरिफ मनखे भर ला दे हावय। आवव ओखर भरपूरहा उपयोग करीन। चार दिनिया रंग ले बाँचे के जरुरत हावय। मया-पिरीत के रंग मा ए संगी-संगवारी अउ सरी संसार ला रंग डारिन जउन मरत ले झन छुटय। ए जिनगी हा मया-दया अउ पिरीत के रंग बिना अबिरथा हावय। हमर गरब-गुमान,धन-दोगानी,रुप-रंग सबो जीनिस हा मया-पिरीत के बिना जुच्छा हे, सुन्ना हावय। जइसे सुग्घर साग हा बिन नून के खइता हावय अइसने ए जिनगी हा बिन मया-पिरीत रंग के अधूरा हावय। ए होरी के तिहार हा हमला जिनगी जीये के रंग ढ़ंग ला सीखोथे। रंग हा दुसर बर मया देखाय के अउ बताय के एक ठन माधियम हरय। जम्मो रंग के एकेच परकिति हे के घुर के एकमई होवई अउ दुसर उपर समाना। रंग मन ला कभू एक दुसर उपर जबरपेली चढ़ाय नइ जाय। वोहा तो घुर के अपने अपन दुसर संग मा समा जाथे, एकमई हो जाथे। हमर धोबी-बरेठ भाई मन घलाव पहिली कोनो भी रंग ला घोरथे फेर वोमा कपङा ओनहा ला बुङोथे तभे रंगथे। अइसने हमर मन मा पहिली मया-पिरीत के रंग ला घोरे ला परही फेर दुसर के मन ला वोमा चिभोरे ला परही तभे वोहा हमर मया के रंगनी मा रंग जाही। एखर ले एके ठन गोठ समझ मा आथे के दुसर ला अपन रंग मा रंगे के पहिली खुद अपन आप ला ओही रंग मा रंगे ला परही जउन रंग मा हम दुसर ला रंगना चाहत हन। अइसने कोनो परानी हा पखरा नो हे जउन हा मया-पिरीत के आँच मा पिघलही नहीं। अइसन कोनो हिरदे नइ हे जउन हा परेम के रंग मा रंगना नइ चाहँय। हमला सिरिफ सही अउ उचित मनमरजी रंग के चिन्हारी करे के जरुरत हावय। मन के रंग हा मरत ले ना धोवाय ना छुटय। मया, दया, पिरीत, सत-इमान, आनंद- उछाह, सरद्धा, बिसवास, मान-गउन,छमा-असीस के पक्का रंग हा सबके जिनगी ला सतरंगी अउ मनरंगी बना दीही। आवव संगवारी हो ए दरी बजरहा रंग के जघा मा ए जम्मो जोरदरहा रंग ला जादा बउरन अउ अंतस ला रिंगी चिंगी करन।
कन्हैया साहू “अमित”
परशुराम वार्ड-भाटापारा
संपर्क-9200252055


text:
देवकी अपन बैसाखी ल देख के सोचे का होगे ए टूरा मन ल घेरी-बेरी आ-आ के बिहाव के विचार रखंय। आज सब्बो झन मन मुंहु फेर के भागत हाबे। ओतकी बेर अरविंद अइस, जेन ल देख के देवकी ह थर्रागे, काबर कि करिया कुकुर संग कोन बिहाव करही कहिके वोखर खूब हंसी उड़ाय रीहिस।
अरविंद कीहिस- मेहा बैसाखी के सहारा ले चलत देखे बर आय हंव। अऊ चलत देख के बड़ खुस हांवव, अब कोनों फिकर नई हे। आराम से चलत फिरत अपन नौकरी कर सकत हव, कोनों सहारा के जरूरत नई हे आपला।
अरविंद चले बर धरीस त देवकी ओखर हाथ ल धर के कीहिस- ‘अरविंद, मोला माफी देबे, तोर अब्बड़ हांसी उड़ा के छोटे बताय रेहेंव, आज मोला मालूम परगे हे के, तें कतका बड़े हस।’ अरविंद अपन बड़ाई ले सरमागे अउ जाय बर धरीस तहां ले देवकी कथे- ‘अरविंद आज तो सब्बो टुरा मन मोर संग बिहाव करे बर इंकार करत हे, सब्बो झन भागे-भागे फिरत हे, वोमन आज मोला बोझा समझ के दूर भागत हे।’
अरविंद कथे- ‘देवकी फिकर मत कर, मेहा तोला अपन बनाहूं अउ बिहाव करहूं, फेर का करबे मोर रंग कुकुर सही करिया हे। देवकी हर अरविंद के ओठ म अंगरी रख के चुप करा दीस अउ कीहिस- ‘ते दिल के गोरिया हस ये जान डरे हंव राजा कहिस अउ हांस दीस।’
मोहन लाल घिवरिया
सिर्री कुरूद
Related posts:


text:
मुंदरहा के सुकुवा बिखहर अंधियारी रात पहाये के आरो देथे। सुकुवा के दिखथे अगास म अंजोर छरियाये के आस बंध जाथे। चिरई-चिरगुन मन चंहचंहाये लगथे, झाड़-झरोखा, तरिया-नंदिया आंखी रमजत लहराए लगथें। रात भर के खामोशी नींद के अचेतहा बेरा के कर्तव्य शून्य अवस्था ले चेतना के संसार म संघराये लगथे। तब कर्म बोध होथे, अपन धरम-करम के गोठ सुझथे, सत्-सेवा के संस्कार जागथे, अपन-बिरान अउ अनचिन्हार के पहिचान होथे।
नवा बछर घलो बीतत बछर के अनुभव के माध्यम ले लोगन ल अइसने किसम के नवा आस देथे, नवा बिसवास देथे, नवा रस्ता देथे, नवा नता-गोता, संगी-साथी अउ हितवा मन के संसार देथे। अपन पाछू के करम मन के गुन-अवगुन अउ सही गलत के पहिचान कराथे। करू-कस्सा, सरहा-गलहा मन ले पार नहकाथे, खंचका-डबरा अउ कांटा-खूंटी मन ले अलगे रेंगवाथे। तब जाके मनखे ह मनखे बनथे, वोकर छाप ह जगजग ले उज्जर अउ सुघ्घर दिखथे। लोगन ओला संहराथें, पतियाथें अउ आदर्श मान के ओकर अनुसरण करथें।
छत्तीसगढ़ अभी विकास के दृष्टि ले बालपन म हवय। कुल जमा एके दसक तो बीते हे, एकर स्वतंत्र अस्तित्व के सिरजन होये। इही अवस्था ककरो भी निर्माण के बेरा होथे। वोला सुंदर आकार, संस्कार अउ सदाचार के गुन म पागे के। आज जइसे एकर नेंव रचे जाही, तइसे काल के एकर स्वरूप बनही। सैकड़ों अउ हजारों बछर ले पर के गुलामी भोगत ये माटी के रूआं-रूआं म लूटे के, हुदरे के, चुहके के, टोरे के, फोरे के, दंदोरे के, भटकाये के, भरमाये के, तरसाये के, फटकारे के चिनहा दिखत हे।
अभी घलोक एला अपन पूर्ण स्वरूप के चिन्हारी नइ मिल पाये हे। काबर ते कोनो भी राज के चिन्हारी वोकर खुद के भाखा अउ खुद के संस्कृति के स्वतंत्र पहिचान ले होथे, जे अभी तक अधूरा हे। अउ ये स्वतंत्र स्वरूप के चिन्हारी आज के पीढ़ी ल करना परही। हमर ददा-बबा मन के पीढ़ी ह एला स्वतंत्र पहिचान देवाये खातिर एक अलग प्रशासनिक ईकाई के रूप म तो बनवाये के बुता ल पूरा कर देइन। अब एकर संवागा के जोखा हम सबके हे। कइसे एला आकार देना हे, विस्तार देना हे, पहिचान देना हे, साज अउ सिंगार देना हे, ये हमार पीढ़ी के बुता आय।
ददा-बबा मन जेन सपना ल देखे रहिन हें, वो सपना ल, वो सुघ्घर रूप ल हमन ल गढऩा हे। एकर भाखा ल, साहित्य ल, कला ल, संस्कृति ल, जुन्ना आचार-व्यवहार ल, जीये के उद्देश्य अउ धर्म-संस्कार ल हमन ल बनाना हे। एकर बर पूरा ईमानदारी के साथ हर किसम के स्वारथ ले ऊपर उठके समरपित भावना ले काम करे के जरूरत हे। ए बुता सिरिफ राजनीति के माध्यम ले पूरा नइ हो सकय, एकर बर हर वो माध्यम अउ मंच ल आगू आये के जरूरत हे, जेकर द्वारा समाज संचालित होथे।
छत्तीसगढ़ ल अपन पूर्ण स्वरूप के चिन्हारी मिलय इही आसा अउ बिसवास के साथ आप सबो झन ला नवा बछर के बधाई अउ जोहार-भेंट.....
सुशील भोले
संजय नगर, रायपुर (छ.ग.)
मोबा. नं. 080853-05931, 098269-92811
ईमेल - sushilbhole2@gmail.com


text:
जग के इही रीत, कोनों उजरथे. कोनों बसथे, कोनों जीथे त कोनों मरत हे। मंगलू के दुख ओखरे करेजा ल छलनी कर दे रहय। मंगलू के जिनगी ले सुख बड़ अगुवागे रिहिस। मंगलू ह ओखर तीर नइ पहुंचे पावाय। दुख ह ओखर संगी, पत्थरा बनगे बेचारा ह। घर के पछीत ह त गिरगे रहय फेर दूसर बरसात मां एक कोनहा अउ बइठगे। दू ठिन कोठा बांचिन। मंगलू ह सोचे घर त निच्चट गिरउक होगे हे। कहूं दूनों कोठा भर भरागे त कहां जाहूं।
फेर घर हा गिरिस त निहीं, लीलाम के सरकारी हुकुम लेके रामधन ह धमक गे। मंगलू त नंगरा रहय, करमछड़हा के संगी कोनों नइ रहंय। दुख के घटइया त कोनों नइ रहय। दुख के बढ़इया गजब होगे राहयं। बोली बोलइयां मन बढ़-चढ़ के बोलत रहयं।
मंगलू अउ केतकी रद्दा उप्पर ठाढ़े अपन नोनी बाबू ल पोटारे रोवत रहयं।
मंगलू के घर के लीलामी होवत रहय। फिरन्ता ह बिहिनिया ले रइपुर चल दे रिहिस। मोंगरा ल एखर पता लगिस त भागत-भागत अइस। संग मां अपन जेवर-जांता घला ले आने रहय।
भइया ये ले गहना गुरिया कब काम आही। एखर ले एला बेच दे अउ अपन लागा ल छुटा। जोन घर में हम सुख-दुख दूनों देखेन, इहें खेलत-कूदत अतेक बड़ होएन, ओला लीलाम नइ होवन देन।
नइ ओ नोनी। में तोर गहना कइसे बेचिहौं। तोर बिहाव के बेर त एक कांसा के चूरा नइ बिसा के दैवं। फेर तोर गहना बेच के कहां जाहूं।
मोंगरा ह फफक-फफक रोवत रहय। उही मेंर केतकी ह घला आगे। उन्खर आंखी ह बरसत रहय। फेर मंगलू ह कोंदा मन असन बादर कोती देखत रहय। एक बेर मोंगरा के गहना कोती देखिस। फेर ओखर आंसू से डबडबाय आंखी बरबराय असन किहिस – नइ ओ मोंगरा तोर कहती नइ करे सकंव। अपन करनी ल महीं भुगतिहौं। तोरो दिन ह त बने नइ जावत हे। तोर मदत नई करे सकंव। फेर तोर मदत कइसे लेवंव।
मोंगरा ह मंगलू ल बड़ किहिस फेर मंगलू ह पथरा के होगे रहय। कोनों ह दूह हजार के बोली बोलिस। मंगलू के जीव ह अबक तबक हो जावय। फेर भोगतिस कोन। दिन ह गोड़ लमा के देखत रहय।
रइपुर ले फिरन्ता ह आइस त रद्दा मां पटेल ह मंगलू के घर के लीलामी के खभ्भर दिस। ओखर होस उड़ागे। भागत भागत आइस अउ भीड़ ल तितिर-बितिर करत घर के दुआरी मं पहुंचिस। उहां मंगलू ह मोंगरा ले कहत रहय – जिद झन कर ओ नोनी, दुख ह भोगे ले सिराथे। सहारा मिले ले ओखर दिन ह अउ बाढ़थे, फेर कम नइ होवय।
फिरन्ता ह इन्खर बीच मां जाके ठाढ़ होगे। ओह बेरा ल समझिस। फेर गहना के मोटरी ल उठाके जाय ल धरिस। अउ मोंगरा ले किहिस – मेंह रुपिया अभिच्चे लेके आवत हवं। घर ह लीलाम होवै अउ हमन देखत रहन, ये कभू नइ हो सके ओ... नइ हो सके।
मंगलू के चेत आइस – अइसे झिन करगा बाबू, गहना बेचे के कोनों जरूरत नइये; मनखे ह अपन बहिनी ल दान मां कोन-कोन जिनिस दे देथे अउ मेंह हिन्ता कराहूं टुरी के गहना ल बेचके। गहना नइ बिकही, घर ह बिकाथे त बिकावन दे।
फिरन्ता के हाड़ा मां लहू उत्ताधुर्रा दउरत रहय। मंगलू फेर किहिस – बाबू दे गहना ह आठ नौ सौ के होही, फेर मोर लागा ह ता बाढ़ के दू हजार होगे हे। एला बेंच के हम उध्धार नइ होवन।
ये गोठ ल सुनते फिरन्ता के मुड़ी ह चकराय असन लागिस। बइठ गे भुइयां मां।
मंगलू के घर ह दू हजार आठ कोरी मां लीलाम होगे। ओखर हाथ मां लागा के रुपिया छुटा के आठ कोरी आइस। फेर बसे के फिकर ह मुड़ी उप्पर सवार रहय। कहां जावंव ए गिरस्ती ल लेके ? मोंगरा अपन भइया अउ भउजी ल अपन घर राखे के सोचे। फिरन्ता ह किहिस घला। मंगलू अउ केतकी मोंगरा घर जाके रहे बर तियार नइ होइन।
उही पारा मां पांच रुपिया महीना केराया मां एक ठिन नानुक घर ल ले लिस मंगलू। अउ जिनगी के गाड़ी ह रेच्चक-पेच्चक फेर चले लागिस।


text:
एती संझा घलोक दुलरवा हा घर नई पहुंचिस त रमई कका हा दुलरवा के घर तार भेजिस के दुलरवा के कहूंच पता नई चलत ए। कहूं उहां चल दिस होही त हमला झटकन खबर करव।
इहां रथिया तार पहुंचिस। दुलरवा के भइया ह तार पढ़िस अऊ सन्न खा के रहिगे।आखिर दुलरवा गइस कहाँ य़ कहूं ओहा कांही उटपुटांग त नई कर डारिस। ओहा अपन खोली मां पहुंचीस। दुलरवा के भौजी जाग गेय रिहिस। ओहा पूछिस – कहां के तार आय ? फेर डेरहा अभी बताइला ठउका नई समझिस अऊएती ओती के कोठ मां ओला टरका दिस। काबर के ओहा जानत रिहिस हे के दुलरवा ह जतका येला चाहथे तेखर ले कतको जादा येहा दुलरवा ला चाहथे। तउने पायके ओला बताना ठउका नई समझिस।
बिहिनिया डेरहा हा पूछिस अरे सुनत हस ? दुलरवा ह कबले आहूं केहे रिहिस ?
भौजी हा कहिस – भई ससुरार गेय हे अऊ ओहू मां कोसईन ला लेवाय बर, दू-चार दिन रहिके लहुट आही... आवन त दे ये बखत मजा बता हौं बाबू के, मोला आने जाथे त एक दिन दुभ्भर होजाथे बाबू ला, बने हे, आवन त देव।
संझा होइस। भौजी ह दुवारी मां टांगा ला ठाड़ होत सुनिस अऊ झटकन परदा के ओघा ले टांगा कोती छांके लगीस। फेर दे काये... रमई कका... अकेल्ला ? रमई कका ला अकेल्ला आय देख के भौजी के मन मां रंग-रंग के बने अऊ असुगुन बिचार हा आय लगिस। फेर ओहा अपन ला संभारिस अऊ रमई कका के संग भीतर मां आ गे।
भौजी हा पुछिस – दुलरवा काबर नई आइस ? अतका के सुते रमई कका के हुस उड़ागे, ओखर डोकरा आंखी ह रो डारिस। ओहा गित आंसू ला रोके के अनसकऊ कोसीस करत किहिस – ऊंखर त आज तीन दिन ले पता नई ये!
भौजी के छाती हा धड़के लागिस। हे भगवान! कहां गे मोर दुलरवा हा ? भौजी चिचिया जारिस – दुलरवा का तेंहर मोला छोड़ के... नई तेंहर अइसना नई करे सकस... मेंहर तोर महतारी अंव ना... तेंहर मोला छोड़ के नई जाय सकस, दुलरवा... तैं मोला छोड़ के नई जाय सकस।
भौजी अतेक बेहुस होगे के ओला अतको हुस नई रिहिस के ओमेर दुलरवा के भइया घलोक ठाढ़े हे। ओहू अपन आंसू ला नई रोके सकिस। ओमन भौजी ला समझाइ तेंहर संसो झन कर दुलरवा हमन ला छोड़ के नई जाय सकय। मेंहर आजेच गजट मां छपवा देथंव। हमर दुलरवा आही, अऊ जरूर आही।
आज चार महिना होगे, दुलरवा के कहुंच पता नई लगे सकिस। कतको कोसीस कर डारिन फेर आखिरी मां फल कोन्हों नई निकरिस।
अब बस्ती के सब झिन के मन मां दुलरवा बर मया भरा गेय रिहिस। जौन मेंर देखव दुलरवा के गोठ, मनखे मन काहंय के सच ये दुलरवा के राहत ले ये घर मां चारों पहर आनंद छाय राहय। फेर आज उहां चारों कोती दुखे-दुख के राज होगे हे। भगवान ये घर के खुसी ला वापिस कर दे। फेर जहाँ ले ओ निर्दयी हा रिस जाथे तब कखरो मनाय ले नई मानय।
एती रमई कका के घर पहुंचत ले सोनकुंवर के मन हा उदास हो गेय रिहिस। ओहा अपन करनी ऊपर पछतात रिहिस। ओला अपन चारों कोती अंधियार दिखत रिहिस। फेर उही हाल रिहिस के “अब पछताय ले का होथे, जब चिरई चुग दिस खेत”।
एती दुलरवा के गंवाय के बाद ले भौजी हा खवई पीयई ला छोड़ देय रिहिस। डेरहा हा लाख बेर समझाइस फेर तभो ले बने ढंग के बेरा मां नईच खाइस। भौजी हा अपन ला कुलटनहीन समझे लगिस। मंही दुलरवा ला खा डारेंव। ओला कभूच अराम ले नई राहन देंव। भौजी दिन-दिन कमजोर होत गईस अऊ एक दिन ए मिटइया संसार ले बिदा ले लिस।
डेरहा हा भौजी ला बचाय बर सबो करिस। आघिर मां ओखरो हार होगे।
दुलरवा रेलले गिर के घलोक नई मरे सकिस। फेर जी के घलोक कोनो ला नई जानन दिस के ओहा जियत हे। ओहा गजट पढ़ डारे रिहिस। ओखर जी हा भौजी के दरसन करे बर छटपटा जावय। फेर ओहा नई चाह के मोर मारे भौजी ला समाज मां बदनाम होय बर परय।
भौजी के मरे के हाल सोनकुंवर मेंर घलोक भेजे गिस। ये सोर ला पातेच सोनकुंवर हा अपन मुंड़ ला पबीट डारिस। हे भगवान। तेंहर मोला काबर ओ हासत खेलत घर के सतनानास करे बर पठोय। तेंहर मोर मन मां, मोर मां काबर अइसना संसो आने। ओला अपने ऊपर घिनघिन लागे लागिस। ओहू हा अपन मन के उठत आंधी ला नई रोके सकिस। ओहा गोहार पार के रोय नई सकत रिहिस। काबर के ओहर रोतिस त ओहर चोचला असन लागतिस। पहली सोनकुंवर हा भौजी के मनमाने हिंता करे रिहिस। ओमन सब झिन काय कहहीं। सोनकुंवर के मन मां उदासी हा डेरा डार दिस। ओहा दिन-िदन अकेल्ला रहे लागिस अऊ ओला अकेल्ला रहई हर सुहाय लागिस।
अब सोनकुंवर जब अकेल्ला मां बइठय त ओला आइसन लागदय के भौजी हा ओखर आघू मां आके ठाढ़े हगोगेय हावय अऊ काहत हे... के सोनकुंवर तेंहर मोर दुलरवा ला संभाल ले.... देख ना ओहा केती-केती भटकत हे। सोनकुंवर हा चिचिया डारय। हे भगवान मोला भौजी मेंर भेंट कहा दे अब मेंहर ओखर बिन नई जीये सकंव ?
एती दुलरवा बाहिर राहत चार महिना बीत गेय रिहिस। ओहा अब भौजी के दरसन करे बर तलफत रिहिस। ओहा एक छिन बितावब हर मुस्कुल होत रिहिस। ओखर मन मां का जनी कइसे होत रिहिस। फेर का करय। ओहू ला चुप्पे चुप रहवई हा भावत रिहिस हे। फेर बिन भौजी के दरसन करे ओहा मरना घलोक नई चाहत रिहिस। ओखर सब ले बड़का साध रिहिस के मरे के पहिली भौजी के जरूर दरसन करही।
फेर ओ करमछइड़हा का जानत रिहिस के गे ओखर भौजी हा एक महीना के आघूच चल दिस हे... ओला इही सनसार मां तलफत छोड़ के। वो हा जऊन भौजी के दरसन करना चाहत रिहिस हे ओखर छांव के दरसन घलोक मुस्कुल रिहिस हे।
एक दिन दुलरवा के जी हा अतेक हड़बड़ाय लागिस के ओला अपन अकेल्ला मां रहय घलोक बने नई लागिस। ओहा सड़क, बाजार अऊ खोर गली जेती मन लागिस घूमते रिहिस। ओला उदूपहा अपन गांवक के पटेल के दरसन होगे। ओहा दौड़िस अऊ ओला धर लिस अऊ किहीस बबा तुमन कब आयेव ? फेर दुलरवा ला ओहा चिन्हेच नई सकिस। कहीस – मेंहर तोला नई चिन्हेंव – तेंहर कौन अस? दुलरवा हा किहिस – मेंहर दुलरवा आंव।
दुलरवा के नां ला सुनेत पटेल के मुंह हा अइला गे। ओला ए दुब्बर-पातर दुलरवा ला देख के सोग लाग गिस। आखिर येहर इहां काय करथे, एला त मनखे मर गे समझथ। पटेल हा दुलरवा ला किहिस – दुलरवा तेंहर इहां ठाड़े हस अऊ ओती त तोर घर हा उजाड़ परगे। का तेंहर अपन घर के जमा झिन ला भूला गे ? तो भौजी हा ये असार-सनसार ले बिदा ले लिस। मेंहर त आज कल इहें रहिथों। जमुना हा मला बताय रिहिस के ओ सुख के घर हा खंडहर परे हे।
दुलरवा हा पटेल के गोठ ला हक्का-बक्का के सुनत रिहिस। ओखर मुंड़ किंचहे लागिस। उही सड़क तीर दुलरवा हा बइठ गे।
पटेल साहेब हा रेंग दिए रिहिस। दुलरवा वा तरसत देख के।
दुलरवा उठिस अऊ सड़क कोती चिचियावत भागिस। भौजी ठाड़ हो, महूं आते हौं... मेंहर तोर बिन नईरहे सकंव। तेंहर मोला छोड़ के चल देय भौजी, फेर मेंहर काबर जियत हौं। का मेंहर ये पीरा ला सहे सकहूं। ओहा अतेक जोर ले भागत रिहिस हे अऊ अतेक भूलागेय रिहिस अबन भौजी के सुरता मां के ओला अतके सोर नई रिहिस के आघू कोती ले मोटर आवत हे। दुलरवा हा जइसने चौरस्ता मां पहुंचित मोटर के छड़ हा ओखर कन्हया मां खुसरगे।
मनखे मन भीड़ एकट्ठा होगे। जोनमन देखिन त देखे नई सकिन। लहू के मारे सड़क हा लहू-लहु-लुरान होत रिहिस। ओला लकर लऊहा अस्पताल पहुंचाइन। उहां दुलरवा के दू दिन सुध नई आइस। जब सुध आइस त ओतका बेर खोली मां बिमरहा मन ला छोड़ के अऊ कोनों नई रिहिन, वोहा ऊहां ले भाग निकलिस।
कइसनो करके ओहा घर पहुंचिस। अरे या काये तारा ? का होगे। का घर मां कोनों नईये, केती चलदिन सब झिन ?
वे हा गौटियां तीर पहुंचिस। कका भइया कहां चल दिस ? ओहा बताइस तोर भइया कहां दूसर बिहाव कर लिस अऊ दूकान ला बैंच के नई जानन केती चल लिस। ओहा घर ला न ई बेचिस। ओहा कहाय के येहर दुलरवा के आय।
दुलरवा हक्का-बक्का हो गेय रिहिस। का लिला ये सनसार के, मोर भौजी मरिस त दूसर तियार, भइया ला घलोक का होगे। का भौजी हा सच काहय के ओमन का करहीं। मोर त सबे कुछु तेंह करबे। तेंहर सच काहस भौजी, इहां सबोच चीज हा फेर मिल जाथे, महूं ये दुनिया में नई रहना चाहंव।
वोहा भटकत नंदिया कोती भागीस। ओहा नंदिया मां जइसनेच गिरे बर करत रिहिस, ओलाअइसे लागिस के पानी मां भौजी के अवाज भरे हे, ओहा कांही काहत हे। दुलरवा तोर भइया हा त मोला भुलवारदिस, तहूं हा मोला भुला देना चाहत हस ? मोर नाव मेटागे दुलरवा... मोर नाव मेटागे।
दुलरवा ठो ठिकिस...। कौन भौजी... मेंहर तोर नाव ल नई मेटावन दंव। जतका खूंट ले मोरले बने सकही “भजी नाव ला अम्बर कर देहों।
दुलरवा हा लहुट आइस। ओहा घर के तारा ला टोर दिस अऊ घर मां रहे लागिस। दुलरवा हा मन मां भौजी के यादगारी मां कांही बनाय के परतिग्या करिस।फेर ओहा पढञे-लिखे त रिहिस नइए। ओहा बनिहार करईच ला बने समझिस, ओला दिन भर जऊन काम मिलय उही ला करय। अपन पेट काट के ओहा पैसा सकेलना सुरु करिस।
थोर-थोर मां तीन बच्छर बीत गे। मिहनत के मारे दुलरवा हा ये तीन बछर मां बने पैसा सकेल डारिस। ओहा मंदिर बनाय बर सुरु करिस। ओला अब अपन जियत रहे के भरोसा दिन-दिन कम होत दिखय। ओखर इच्छा रिहिस के मंदिर हा झट के पूरा हो जातिस। दुलरवा हा रात-दिन बनिहार मन मेंर बुता कराय लागिस।
दुलरवा हा आ गांव के मनखे मन बर अचंभा बने रिहिस हे। ओमन सबो झिन भौजी के मंदिर के बनावब मां मदत करत रिहिन।
दू महिना के अब्बड़ मिहनत करे के बाद ओखर मंदिर बन के तियार होइस। दुलरवा आज बड़ खुस रिहिस। ओहा सब गांव भर के मनखे मन ला नेवता दिस। सब्बो झिन आइन। सब्बो दुलरवा के खुसी मां संग दिन। कोनो मेर नाचा, कोनों मेंर गाना। आज गांव मं खुसीच-खुसीच दिखत रिहिस।
संझा कन कलस चढ़ाय के मुहुर्त रिहिस। दुलरवा ह सब झन ला ब लाइस। बेरा मां सब झिन आगे। ओतके बेर जोर से आंधी आय लागिस, मनखे मन एती ले ओती लुकाय लगिन।
कलस चढ़ाना जरूरी रिहिस, फेर अपन जीव ला कोन चोखिम मां डारय। दुलरवा ला फिकर होगे, का होही ? कलस ला दुलरवा अपनी पीठ मां बांध के डोरी के आसरा मां उप्पर चढ़े लागिस। मनखे मन दुलरवा ला अड़बड़ समझाइन फेर दुलरवा हा नई मानिस, ओहर तढ़तेच गईस। गांव वाला देखत रिहिन एक ठन हाड़ा के सांचा हर ऊपर कोती सरकत रिहिस। मनखे मन भगवान ला मनावत रिहिन के आंधी हा रुक जाय। फेर इहां त आज नर अऊ नरायन मां सरियत लगे रिहिस। दुलरवा उप्पर चढ़गे। ओहा कलसा ला मंदिर मां मढ़इस। मनखे मन जै जैकार करिन, दुलरवा मन मां फूलिस अतेक के नई समाइस। अरे... अरे... काहतेच दुलरवा हा भुंइया मं गिर परिस। आखिरी मां नरायने के जीत होगे। नर हा अपन मुंड़ ला गड़िया दिस।
जौन मेर थोकन बेर के पहिली खुसी मनावत रिहिन, उहें दुख के समुंदर लहराय लागिस। सब झिन कहे लागिन – भगवान बड़े निर्दयी हे। ओहा सब घर भर ला बाराबाट कर दिस।
मनखे मन दुलरवा के किरिया कमरम करिन। एती सोनकुंवर के दुनया उजर गेय रहिस। तभोले ओला आसरा रिहिस के दुलरवा जियत होही। फेर दुलरवा घलोक वो करम-छंड़हीन ला तरसत छोड़ के चल देय रिहिस।
एक दिन रमई कका ला घलोक भौजी के मंदिर के बिसेय मां सोर मिलिस, के दुलरवा ह जियत हे। ओहा मंदिर बनवावत हे। ओहा घर मां किहिस मेंहर काल दुलरवा के गांव जात हंव। दुलरवा उहें हे।
येला सोनकुंवर घलोक सुनिस। अब ओला बोध नइ रिहिस। ओहा रातो-रात अपन जोड़ी मेर भेंटे बर चल परिस।
बिहिनिया होत ओहा गांव पहुंच गे। दुलरवा के मौउत कइसे, काबर होइस, येला सब गांव के मनखे मन सोनकुंवर ला बताइन। सोनकुंवर हा बही मन असन मंदिर कोती दौड़िस। भौजी... भौजी... भौ...जी।
सोनकुंवर गिर परिस। ओखर नांक मां अड़बड़ जोर से परिस। ओखर जीयेच उड़ागे।
गोठ के बीते ले मनखे मन ला रोजेच दिया बरत दिखथे। मंदिर रोजेच सफ्फा रहिथे। ये तीन झन बुताय जीव फेर मिलके एके होगे हे। सच्चा पियार के तीन ठन मोती आज घलोक चमकत हवंय।
अऊ फेर...।
फेर का ? सब गोठ ला त मेंहर बता डारेंव।


text:
महतारी बरोबर भउजी
फेर सब्बो दिन अउ बादर ह एके नइ राहय। एक दिन जमुना के दाई ह भगवान के दुवार म चल दिस अउ दू महिना बाद ददा ह घलो सरग सिधारगे। जमुना ह तीजा-पोरा म अपन भाई के रस्ता ल देखत रहिस कि मोला भाई ह लेगे बर आही, पोरा तिहार ह मनागे फेर भाई ह नइ अइच, जमुना ह अड़बड़ रोईस कि मोला भाई-भउजी मन ह नइ पूछिस, भउजी ह तको महतारी बरोबर हरय मोला अपन बेटी मान के लेग जतिस त का होतिस। अइसने सोचत-सोचत जमुना ल गंगा के सुरता आगे।
गंगा ह अड़बड़ अभागिन रहिस। अपन दाई के कोख म रहिस हे त ददा ह खतम होगे अउ गंगा ह जनम लिस हे त दाई ह भगवान घर रेंग दिस। गंगा अउ गंगू ह अनाथ होगें। गंगू के ददा के दस एकड़ जमीन रहिस हे तेकर लालच मं कका-काकी मन दूनो लइका ल पोसबोन कहिके गांव के सियान मन करा कहिस हे त सियान मन ह दूनो लइका के जिम्मेदारी ल कका-काकी ल सउंप दिन।
गंगा ह पहिली पढ़े बर स्कूल जाय ल लगिस हे त काकी ह बुता तियारे बर धरलिस, बुता ल करके गंगा ह पढ़े बर जाय अउ स्कूल के छुट्टी होवय त फेर घर के काम बुता ल करय। जइसे बुता करय तइसे गंगा ल पेट भर खाय बर नई मिलत रहिस। काकी ह आधा पेट बासी ल गंगा ल देवय। गंगू ह सुत उठ के गोबर कचरा ल करय। भइंसा ल धोवय। खेत मं खातू पहुंचाय बर जावय। तहां ले नहा धो के उत्ता-धुर्रा चार कउंरा बासी खा के स्कूल जावय। दूनो भाई बहिनी कभू संगवारी मन करा खेले बर नइ जानिन। बुता काम म दूनो झन के तन ह लकड़ी कस सुखावत जात रहिस। कका-काकी के दुख ल पा के लइका मन जिनगी ल बितावत रहिन हें।
गंगू ह बारहवीं पढ़े के बाद प्राइवेट कंपनी म काम-बुता करे बर धरलिस तहां ले लइका ह मेहनती हे कहिके बिहाव बर सगा-पहुना आय बर धरलिस। गंगू के खेत के धान के पइसा मं कका-काकी मन गंगू के बिहाव ल करिस हे। गंगू के बाई जमुना ल ससुराल मं आय दू महिना नइ होय रहिस तहां ले हंडिया ह अलग होगे। अब गंगू ल पेट भर भात खाय बर मिले ल धरलिस। फेर गंगा के फुटहा करम ह फुटहा रहिगे। जमुना ह गंगा ल उही दुख ल दे बर धरलिस जेन दुख ल काकी ह देवत रहिस हे। गंगा के स्कूल जवइ ह घलो बंद होगे। अब गंगा ह दूसर खेत मं बनी भूती जाए बर धरलिस।
गंगा ह भउजी के आंखी मं गड़त रहिस। एक दिन पड़ोसी किशन ह बनी के पइसा दे बर आय रहिस अउ गंगा ल पइसा ल देवत रहिस। तहां ले भउजी ह बड़बड़ाय बर धरलिस। देख तोर बहिनी के करनी ल जवान बेटी होके जवान टुरा करन गोठियावत हे। तोला कतको कहिथंव जी कि गंगा के मुख ल टार दे फेर मोर गोठ ल सुनबे नइ करच। एक दिन तोर बहिनी ह हमर नाक ल सुर्पनखा कस कटवाही। तेन दिन तोला पता चलही कि जमुना ह सहिच काहत रहिस। रामू ह कहिस, तोर बहिनी ह गंगा मइया असन पबरीत हे। भैया तंय गंगा ल झन मार, गंगा ह दाई-ददा ल सुरता करके रोईस कि मोर दाई-ददा ह जियत रहितिच त मेंहा अइसन दुख ल नइ पातेंव। भाई-भउजी मन गंगा के बिहाव ल तुलसी बिहाव के दिन करदिस अउ गंगा ह बिदा होके ससुराल चल दिस तहां ले गंगू ह कभू गंगा ल लिहे बर नइ गिस।
तीजा पोरा ह आवय त गंगा ल मइके के सुरता आवय कि जम्मो बेटी माई मन ह मइके म आय होही। फेर मेहा वो अभागिन हरवं जेन ल मइके के कुकुर के दरसन तको नइ होवय। तीजा-पोरा मं जमुना ह हर बछर अपन मइके जावय अउ दाई-ददा के मया ल पावय। फेर सब्बो दिन अउ बादर ह एके नइ राहय। एक दिन जमुना के दाई ह भगवान के दुवार म चल दिस अउ दू महिना बाद ददा ह घलो सरग सिधारगे। जमुना ह तीजा-पोरा म अपन भाई के रस्ता ल देखत रहिस कि मोला भाई ह लेगे बर आही, पोरा तिहार ह मनागे फेर भाई ह नइ अइच, जमुना ह अड़बड़ रोईस कि मोला भाई-भउजी ह नइ पूछिस, भउजी ह तको महतारी बरोबर हरय मोला अपन बेटी मान के लेग जतिस त का होतिस। अइसने सोचत-सोचत जमुना ल गंगा के सुरता आगे। अइसने महूं ह तो गंगा के महतारी बरोबर हरवं फेर गंगा के पीरा ल कभु नइ समझ सकेंव, कभु ओला तीजा-पोरा मं नइ पूछेंव। मेहां गलती करेंव तेकर सजा मोला मिलगे, जमुना ह बस मं गंगा घर चल दिस। गंगा ह भउजी ल देखिस त आंखी ले आंसू बोहागे। भउजी ह तको गंगा ल पोटार के अड़बड़ रोइस अउ कहिस, बेटी मोर से गलती होगे। मोला माफ कर दे, तोला कभु मइके नइ लेगेंव फेर आज तोला लेगे बर आय हंव। गंगा ह भउजी ल कहिस, मोर करन माफी काबर मांगत हच महतारी मेहां ह कभू रिस नइ करेंव। तोला माफी मांगे के कोनो जरूरत नइ हे। गंगा ह भउजी संग मइके आगे। दूनो झन के परेम ल देख के गांव के दूसर भउजी मन के मन ह घलो अपन ननद बर पिघलगे। गंगा-जमुना के परेम के नदी ह गांव-गांव मं बोहाय बर धरलिस अउ भउजी मन ह महतारी बनके अपन ननद ल तीजा-पोरा म लाय बर धरलिस।
सदानंदिनी वर्मा
ग्राम रिंगनी (सिमगा)


text:
संगी हो जोहार लेवो,
अड़बड बेर होगे कुछु लिख पढ़ नई पाए हंव, काबर के लिखे के सुभीता नई मिलिस. चलो आज सुभीता के सुरता होगे ता ऐखरे उपर चर्चा कर जाये. हमर एक झिन मयारू मित्र हे सूर्यकांत गुप्ता जी, जौउन हा बने-बने गोठ ला गोठियाथे. एक दिन हमन फोन मा गोठियात रहें ता वो हा किहिस "ये दे सुभीता खोली के बेरा होगे महाराज, अब मै जात हंव". ता महू संसो मा पर गेंव, काला "सुभीता खोली" कहत हे. पुछेंव ता "लेटरिंग खोली" के नांव सुभीता खोली धरे हंव किहिस. हे भगवान कहिके माथ ला धार डारेंव, ओखर बाद महू सोच मा पर गेंव, अऊ मोर चिंतन अब सुभीता खोली डाहर चल दिस. हमर जीवन मा सुभीता खोली के महत्वपूर्ण स्थान हवे, ता मैं हिसाब लगायेंव के एक मनखे हाँ रोज सुभीता खोली ला १० मिनट देते ता एक महिना मा ३०० मिनट अऊ एक साल मा 36 सौ मिनट होगे अऊ ओकर उमर के औसत निकालबे ता जियादा ले जियादा ६० साल जियत हे ता २१६००० मिनट याने १५० दिन देते, अऊ इही १५० दिन मा अपन जिनगी के महत्वपूर्ण निर्णय ला लेथे, जब मनखे हाँ सुभीता खोली मा रहिथे ता एक से एक विचार उमड़-घुमड़ के डीमाग मा आथे. कभू-कभू अईसन होथे के जिनगी के सबले जरुरी फैसला उपर मुहर सुभीता खोलीच मा लग जथे.
बड़े-बड़े साहितकार मन अपन उपन्यास के प्लाट ला सुभीता खोली मा सोच डारथे अऊ बैठे-बैठे जम्मो कहानी गढ़ डारथे. सुभीता खोली के चिंतन मा नवा-नवा गीत, कविता, ददरिया के जन्म हो जथे. अऊ उही हाँ हिट हो जथे. हमर एक झिन नामी साहितकार हाँ एक बेर मोला एखर महत्त्व के बारे में बताये रिहिस ता मैं हाँ धियान नई दे रेहेंव. एक दिन महू हा टीराई मार के देखेंव ता जौउन कविता के सुभीता खोली मा जन्म हुईसे तेहाँ हिट होगे. तब ले सुभीता खोली के बने उपयोग ला मै करथंव, पहिले कविता ला लिखँव ता संपादक मन हा " कृपया भाव बनाए रखें, आपकी कविता बहुत अच्छी है लेकिन हम इसका उपयोग नहीं कर पा रहे हैं. आप अन्यत्र उपयोग कर सकते हैं" अईसने लिख के सादर वापस भेज देवे. ता मोला बड अलकरहा लगे. अतेक मेहनत करके लिखबे अऊ अपने कविता ला कौउनो "अन्यत्र उपयोग" करे के स्वतंत्रता दे थे, ता सुन के जिव हाँ कौउवा जथे. लेकिन जब ले सुभीता खोली के चिंतन चालू हुईसे, तब ले ये समस्या के निवारण होगे. काबर के मैं नई जानत रेहेंव के जतका पत्र-पत्रिका वाले संपादक मन हे जम्मो हाँ सुभीता खोली के चिन्तक हवे. अब दरुवाहा संग दरुवाहा हो जाबे, तभे तोर गोठ हाँ ओखर समझ मा आही अऊ डीमाग हाँ पुरही, ता एखर मरम ला मैं जान डारेंव अऊ सुभीता खोली के चिन्तक संपादक मन मोर कविता ला समझे ला धरिस अऊ समझ के छापे ला धरिस.
सुभीता खोली के महिमा के जतका बखान करबे ओतके कमती हवे. एक बेर में हाँ मकान बनावत रेहेंव, अब इंजिनियर ला ब्लाबे अऊ नक्शा ला बनवाबे ता आनी-बानी के फ़ीस ला मांगथे, ता मैं हाँ सोच डारेंव हमू ता पढ़े लिखे हन, हम हा काबर नक्शा ला नई बनाये सकन, अईसे सोच के नक्शा ला मीही बनायेंव अऊ ठेकेदार ला बला के नींव के चिन्ह दे देंव, मकान के काम-बुता चालू होगे. नींव के बाद चौखट हाँ घलो चढ़गे, मकान मा पानी छित के मैं हाँ सुभीता खोली मा गेंव, ता बईठे-बईठे सोचेंव के तीन ठिक मुहाटी हाँ एके लैन माँ होगे अऊ वास्तु शास्त्र के हिसाब से पाछू पेरही, ता सुभीता खोली के चिंतन हा स्थायी काम करिस. सुभीता खोली ले निकल के तुरते दू ठिक चौखट ला ठेकेदार के आये ले पहिली गिरा डारेंव, अतका काट करिस सुभीता खोली के चिंतन हाँ. संगी हो इहु चिंतन हाँ सुभीता खोलीच ले निकल के बहिर आये हवे. आप मन ला कईसे लागिस बताहू.
ता भैया हो ये दे हाँ मोर सुभीता खोली के चिंतन रिहिस, कईसे लागिस थोकिन टिपिया के बताऊ, अऊ सुभीता खोली के गोठ ला अऊ कौनो दिन फेर गोठियाबो.
आप मन के गंवईहा संगवारी
ललित शर्मा अभनपुरिहा


text:
इतवार तिहार
एक दिन के बात आय। मैं हर जावत रहेंव आलू बिसाय। झालो घर रटपिट-रटपिट रेंगत हबक ले एक झन मनसे मेर लड़ई खागे। काय-काय समान धरे रहिस। बंदन-चंदन झंडा ला साडा करिया। कस बाबू तैं अतका जल्दी-जल्दी काबर रेंगत हावच बइगा मोला पूछिस। मैं हर न बइगा, आलू बिसाय जावत हवं। झालो घर रांधे बर बेरा होत हावय कहिके जल्दी-जल्दी रेंगत हंव फेर तैं काय-काय धरे हावच। बइगा कहां जावत हस। जगमोहन बइगा कहिबे तै निच्चट बुध्दू हावच जी। आज तो इतवार आय अउ हमार गांव म इतवार तिहार मानत हें। तेकर सेती पूजा पाठ के सब समान ल धर के मैं महामाई कोति जावत हंव। कस जगमोहन बइगा बबा ये इतवार तिहार के बारे में कुछु बताना कइसे येला इतवार तिहार माने जाथे।बइगा बताथे… सुन बाबू ये इतवार तिहार ल भादों के महिना म मनाय जाथे। जेमा चार ठन नई तो पांच ठन इतवार पड़थे। ये इतवार तिहार हर हमर पुरखा ले चलत आत हे। कस बइगा बबा भादो महिना बस ल इतवार तिहार के रूप म मानथे। अउ दूसर महिना म काबर नई मानय, बइगा कहिथे- देख बाबू! आसाढ़-सावन-भादो-कुंवार ये चार महिना किसान मन के सबले बढ़िया महिना होथे। खेती खार बर जेमा आसाढ़ सावन हर बोवई बियासी बर होथे। भादो हर खेतखार के सब काम हो जाथे अउ छोटे-छोटे थरहा रहिथे जेकर ले भादो महिना ल इतवार तिहार मानथे। जेमा भगवान ह सब खेत के रक्षा करे थे अउ जल्दी-जल्दी धान के पौधा ल बढ़ाथे ये करे सेती भादो महिना म सब इतवार ल तिहार मनाथे अउ कुवार महिना म सब धान बाढ़ के पोटिहयाथे। जेमा कोई-कोई खेत म करगा कांदी जाग जाथे, जेला साफ करे जाथे। कस बइगा बबा ये इतवार तिहार म कोन-कोन देवता के पूजा होथे मोला थोरकिन बतातेच। देख बाबू ये इतवार तिहार सब देवता के तिहार आय। सब देवता ल सुमरे जाथे, गांव के ठाकुरदेव अउ सातो बहनिया सब के पूजा करे जाथे। जेकर ले गांव के खेतीखार के रक्षा देवता मन करथे।
कस बबा तैं इहां कब ले बइगा के काम करत हच अउ येमा तोला का फरक परिस हावय। बताववं बाबू पहली तो गांव म बलि प्रथा रहय। करिया कुकरी, खैरा बोकरा देवता के नाम म बलि देवयं। येला बंद करा के ये सादा पूजा पाठ ले मनायेव। जेमा गांव म थोरकिन शांति होइस। सुन बाबू इतवार तिहार हर किसान मन के बढ़िया तिहार आय जेमा भगवान हर फसल के रक्षा करे बर आथे। गांव के खुशी खातिर भगवान हर किसान के रूप में धरती म आथे। अपन हाथ धान गेहूं चना के एक-एक बीज धरती म बोथे। जान डारे बाबू इतवार तिहार के बारे म। मैं कहत हंव, जगमोहन बइगा बबा जिहां इतवार तिहार खुशी-खुशी मनाही उहां भगवान सुख शांति दीही फसल बढ़िया हो ही। रोग मांदी नई आवय। ये तिहार ह प्रकृति ले जुरे हावय। एखर ले बइगा बबा ह अंधविश्वास ल हटा के सब ल प्रकृति ले जोड़ दे हावय। मैं ह खुसी-खुसी घर लहुट गेंव प्रकृति के पूजा करे बर।
श्यामू विश्वकर्मा
नयापारा डमरू


text:
हमारा उददेश्य
मन्ती 19 : 14 जीशु हर कहिस लइका मन ला मोर करा आवन दो अउ ओमन ला झन रोका, ओसीच मन बर स्वरग राज हर हावे।
लइका मन बर बार्इबिल हर एखरे बर बनाए गए हवे कि लइका मन जीशु मसीह ला जान सकें। बाइबिल कर कथा बांटे कर द्वारा अउ ओखर ले संबंधित सामान कतेक परकार कर अउ मिडिया संग वल्र्ड वाइड वेब बेटरी वाला फोन, पीडीएस छापे हुए रंगीन ट्रेक्स,अउ रंग भरे वाला किताब सबो परकार कर भाषा म लइका मन बोल सकत हावे।
जभो घलो बन सके इ बाइबिल कर कथा कर 1.8 मिलियन लइका मन बर संसार भर म फोकट मा बांटे जाए हावे।
फोकट म छापे गए कथा।
सु समाचार पत्रिका बांटे वाला मन आज कल अबड़ प्यारा लइका मन बर फज्ञेकट मा छपार्इ कर पानी जहाज म भेजे बर काम करत हावे।


text:
बुधवार, 31 अक्तूबर 2012
छत्तीसगढ़ राज के स्थापना दिवस के अब्बड़ अकन बधाई
छत्तीसगढ़ राज के स्थापना दिवस के अब्बड़ अकन बधाई
आप जम्मो जहाँ ला गाड़ा गाड़ा बधाई ....
छत्तीसगढ़ राज बने के होगे पूरा बारा साल
हमर कामना इही हे संगी, रहैं जम्मो खुशहाल
छत्तीसगढ़ राज बने के पुर गे बारा साल
कउन कतका पाईस, काखर काय काय गंवाइस,
राज-बिकास कहि कहिके होगे, कउन कउन माला माल
हमर छत्तीसगढ़िया संगी संगवारी ला,
भाई बहिनी अउ दाई
महतारी ल,
झन करिहौ कभू बेहाल
दया मया धरे रईहौ सबो बर
मंहगाई के हथौड़ा मा कूट कूट
के झन करिहौ कोनो ल हलाल
राज के ये तिहार माँ झूमौ नाचौ
लगावौ रंग गुलाल .....
जय छत्तीसगढ़ ....छत्तीसगढ़िया सबले बढ़िया .....आप सबो झन ला एक बार फेर बधाई ...
जय जोहार .....
प्रस्तुतकर्ता सूर्यकान्त गुप्ता पर 12:38 pm 1 टिप्पणी:
शनिवार, 27 अक्तूबर 2012
नई त जय राम जी की
शायद ब्लॉगिंग के चस्का हा दू तीन साल पहिली चघे रिहिस। संगवारी मन चाहे लबारी के कहौ के सिरतोन के, काहींच लिखे मा भारी बड़ाई करैं। अड़हा तान। समझन हमर लिखई अतेक सुग्घर हवे। झन पूछ मारे फूल के कुप्पा। अब का हे एक तो एक ठन थोथना-पोथी (फेस बुक) आये हे।जउन ल देखौ उहें बीजी हे। अब थोर थोर समझ मा आवत हे, पहिली का रिहिस "नवा बईला के नवा सींग .. चल रे बईला टींगे टिंग" अब अइसे लागथे के ये ब्लॉग के दुनिया के मनखे मन अघा गे हें। पगुराए के भर काम हवे। ओइसे कतको खरच लौ गियान हा बाढ़ते च रथे। कतको खा डरौ पेट नई भरै। अउ जतका सरलगहा सउखिया हमर जइसे ब्लॉगर बने रिहिन उंखर छटई होवत हे तैसे लागथे। तभे मै रोज अपन ब्लॉग मा झाँकथौं, देखथौं के अरे काहीं नापसंदच के दू चार आखर लिखे मिलही कहिके त पाथौं के देखैया घलो नई ये। ये सब बात ला सोच के अब मन कहत हे; "बेटा जादा झन खपा अपन भेजा ला एमा। तियाग दे ...बंद कर दे ये ब्लॉगिंग। जेखर सेती तोर रोजी रोटी चलत हे ओमा धियान दे" ... अब देखत हौं धीरज धर के ....फेर मन ला मार के बन्देच कर देहूं ये सब चोचला ल ...घेरी बेरी इहीच बात अपन बर उमड़थे "यदि इहाँ कोनो कोंटा मा जघा बनाना हे त अपन "बालकनी" (डिमाग) म कुछ बने बने गोठ बात भर। नई त जय राम जी की .................
जय जोहार .........
प्रस्तुतकर्ता सूर्यकान्त गुप्ता पर 11:41 am 2 टिप्पणियां:
मिटे मोर ये ब्लॉग-कलेसा
आदरणीय ललित भाई के कला के आय कमाल,
मोर बर तो ब्लॉग सजाना, सजाना छोड़ो,
बनानच हो गे रिहिस जी के जंजाल,
का का ल नई डरेवं खंगाल।
फेर सुरता आइस ब्लॉग-गुरु के
भेजेवं, करत करत चैटिंग,ओखर मेर
अपन ये तकलीफ-संदेसा।
केहेवं, "कर पारे हंव अलहन,
अन्ते तंते ब्लॉग बना के
भाई तंही सुधार
मिटे मोर ये ब्लॉग-कलेसा।।"
ललित भाई करिस नहि देरी,
तुर्तेच ओला दइस सजाय।
बहुत बहुत धन्यवाद कहत हौं
दया माया तयं रखबे आंय।।
जय जोहार ........
प्रस्तुतकर्ता सूर्यकान्त गुप्ता पर 3:59 am कोई टिप्पणी नहीं:
शुक्रवार, 26 अक्तूबर 2012
गाँव के रहैया आवं खावौं बोरे बासी
राज्योत्सव शुरू होवइया हे। ये नवा ब्लॉग ला तेखरे पाय के चालू करे के हिम्मत करे हौं। आप मन के आशीर्वाद जरूर मिलही के आस लगाए। खाली आशीर्वाद नही, आप मन के मार्गदर्शन घलो मिलही कहिके। छत्तीसगढ़ महतारी कहाथे हमर छत्तीसगढ़ राज। फेर इहाँ के बोली भाखा के का कदर हे आज तेला आप जम्मो झन जानत हवव। अपन पुराना ब्लॉग उमड़त घुमड़त विचार माँ चढ़ाए एक ठिन पोस्ट ला ए मेरन मढ़ावत हौं अभी। बाद माँ कहूं आनी बानी के बिचार उमड़ही त टेम टेम (समय समय) मा उहू मन माड़ही ए जघा मा।
गाँव के रहैया आवं खावौं बोरे बासी.
करके सुरता बीते दिन के मोला घेर लेथे उदासी.
पीढी दर पीढी संगे संग रहन भरे रहै घर मनखे मन ले
घर के जतन मिल जुल के करन करै मदद सब तन मन धन ले
कतको बड़े अघात हा संगी चिटीकुन नई जनात रहिस
खुशी के दिन माँ घर हा संगवारी सरग(स्वर्ग)कैसे बन जात रहिस
कतेक सुग्घर मिल जुल के रहन दिल माँ रहै सबके प्यार
बड़े मन के लिहाज करै सब पावै छोटे मन दुलार
बखर बखर बीतत गईस उप्जिस मन माँ कुविचार
के अलग थलग रहिके हमन पा जाबो सुख अपार
होके अलग परिवार ले संगी चलत हे खीचातानी
माँ बाप ला छोड़ कोनो के रिश्ता ला का जानी
भुलाके सब रिश्ता नाता ला होगेन कतेक दुरिहा
एही फरक हे काल अउ आज माँ एला तुमन सुरिहा
.........जय जोहार
प्रस्तुतकर्ता सूर्यकान्त गुप्ता पर 12:56 pm कोई टिप्पणी नहीं:
सदस्यता लें संदेश (Atom)